A Bizottság 2042/2003/EK rendelete

(2003. november 20.)

a légi járművek és repüléstechnikai termékek, alkatrészek és berendezések folyamatos légi alkalmasságának biztosításáról és az ezzel összefüggő feladatokban részt vevő szervezetek és személyek jóváhagyásáról

(EGT vonatkozású szöveg)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a polgári repülés területén a közös szabályokról és az Európai Repülésbiztonsági Ügynökség létrehozásáról szóló, 2002. július 15-i 1592/2002/EK európai parlamenti és tanácsi rendeletre [1] (a továbbiakban: alaprendelet) és különösen annak 5. és 6. cikkére,

mivel:

(1) Az alaprendelet megállapítja a polgári repülés biztonsága és a környezetvédelem egységesen magas szintjét biztosító közös alapvető követelményeket; előírja, hogy a Bizottság fogadja el a szükséges végrehajtási szabályokat azok egységes alkalmazása érdekében; létrehozza az Európai Repülésbiztonsági Ügynökséget (a továbbiakban: ügynökség), hogy segítséget nyújtson a Bizottságnak az ilyen végrehajtási szabályok létrehozásában.

(2) A 3922/91/EGK tanácsi rendelet [2] II. mellékletében említett, a légi alkalmasság területén meglévő légi közlekedési előírások 2003. szeptember 28-án hatályukat vesztik.

(3) Az alaprendelet hatálya alá tartozó repüléstechnikai termékek, alkatrészek és berendezések folyamatos légi alkalmassága biztosítására közös műszaki követelményeket és igazgatási eljárásokat kell elfogadni.

(4) A repüléstechnikai termékek, alkatrészek és berendezések karbantartásában részt vevő szervezeteknek és személyzetnek meg kell felelniük bizonyos műszaki követelményeknek, hogy igazolják alkalmasságukat, valamint kötelezettségeik és az ehhez kapcsolódó jogosultságaik teljesítésének módját. A Bizottságnak el kell fogadnia az ilyen alkalmasságot tanúsító bizonyítványok kibocsátására, érvényességének fenntartására, módosítására, felfüggesztésére vagy visszavonására vonatkozó feltételeket meghatározó intézkedéseket.

(5) A repüléstechnikai alkatrészek és berendezések folyamatos légi alkalmasságának biztosítása terén a közös műszaki előírások egységes alkalmazásának biztosítása megköveteli, hogy az illetékes hatóságok közös eljárásban értékeljék az ilyen előírásoknak való megfelelést; az ügynökségnek tanúsítási előírásokat kell kidolgoznia a szükséges szabályozási egységesség elősegítéséhez.

(6) Elegendő időt kell biztosítani a repüléstechnikai iparnak és a tagállamok közigazgatásának, hogy az új szabályozási keretekhez alkalmazkodhassanak; ugyanakkor el kell ismerni az e rendelet hatálybalépése előtt, az alaprendelet 57. cikkének megfelelően kibocsátott bizonyítványok folyamatos érvényességét.

(7) Az e rendeletben előírt intézkedések az ügynökség által az alaprendelet 12. cikke (2) bekezdésének b) pontja és 14. cikkének (1) bekezdése szerint kibocsátott véleményen [3] alapulnak.

(8) Az e rendeletben előírt intézkedések összhangban vannak az alaprendelet 54. cikkének (3) bekezdésével létrehozott Európai Repülésbiztonsági Ügynökséggel foglalkozó bizottság véleményével [4],

ELFOGADTA EZT A RENDELETET:

1. cikk

Célkitűzés és hatály

(1) E rendelet közös műszaki követelményeket és igazgatási eljárásokat állapít meg azon légi járművek - beleértve az azokba szerelt bármilyen komponenst is - folyamatos légi alkalmasságának biztosítására, amelyeket:

a) valamely tagállamban lajstromoztak; vagy

b) valamely harmadik országban lajstromoztak, de amelyeket olyan üzemeltető használ, amelynek működése felett valamely tagállam gyakorol felügyeletet.

(2) Az (1) bekezdés nem vonatkozik olyan légi járműre, amely biztonsági felügyeletét harmadik országra ruházták át, és amelyet nem közösségi üzemeltetők használnak, illetve az alaprendelet II. mellékletében említett légi járműre.

(3) E rendelet kereskedelmi légi fuvarozással kapcsolatos rendelkezéseit a közösségi joggal összhangban engedélyezett légi fuvarozókra kell alkalmazni.

2. cikk

Fogalommeghatározások

Az alaprendelet alkalmazásában:

a) "légi jármű": olyan szerkezet, amelyet a levegő által keltett azon reakcióerők tartanak fenn, amelyek nem a levegőnek a földfelszínre gyakorolt hatásából származnak;

b) "igazolásra jogosított személy": a légi jármű vagy valamely komponense karbantartás utáni üzembe helyezésének engedélyezéséért felelős személy;

c) "komponens": bármely hajtómű, légcsavar, alkatrész vagy berendezés;

d) "légi alkalmasság biztosítása": mindazok a folyamatok, amelyek biztosítják, hogy a légi jármű teljes élettartama alatt megfeleljen a hatályos légi alkalmassági követelményeknek, továbbá, hogy biztonságosan üzemeltethető legyen;

e) "JAA": Társult Légügyi Hatóságok;

f) "JAR": Egységes Légügyi Előírások;

g) "nagy légi jármű": az 5700 kg-ot meghaladó engedélyezett maximális felszálló tömegű, repülőgépként osztályozott légi jármű vagy több hajtóműves helikopter;

h) "karbantartás": légi jármű, vagy légi jármű komponensének nagyjavítását, kisjavítását, ellenőrző vizsgálatát, alkatrészpótlását, átalakítását, hibaelhárítását, vagy ezek kombinációját jelenti, a repülés előtti ellenőrzés kivételével;

i) "szervezet": természetes személy, jogi személy vagy valamely jogi személy része. Az ilyen szervezet a tagállamok területén belül vagy azon kívül egy vagy több helyen is letelepedhet;

j) "repülés előtti ellenőrzés": repülés előtt abból a célból végrehajtott ellenőrzés, hogy a légi jármű a tervezett repüléshez megfelelő állapotban van.

3. cikk

A légi alkalmasság biztosítására vonatkozó követelmények

(1) A légi jármű és komponensei légi alkalmasságát az I. melléklet rendelkezései szerint kell biztosítani.

(2) A légi járművek és komponenseik folyamatos légi alkalmassága biztosításában - beleértve a karbantartást is - érintett szervezeteknek és személyeknek eleget kell tenniük az I. melléklet rendelkezéseinek, illetve adott esetben a 4. és 5. cikkben megállapított rendelkezéseknek.

(3) Az (1) bekezdéstől eltérően, a közösségi jog sérelme nélkül, a repülési engedéllyel rendelkező légi jármű folyamatos légi alkalmasságának biztosítását a lajstromozás állama nemzeti rendelkezései szerint kell biztosítani.

4. cikk

A karbantartó szervezet jóváhagyása

(1) A nagy légi járművek vagy a kereskedelmi légi fuvarozásra használt légi járművek, valamint az azokba beépítésre szánt komponensek karbantartásában részt vevő szervezeteket a II. melléklet rendelkezései szerint kell jóváhagyni.

(2) Valamely tagállam által a JAA előírásai és eljárásai szerint kibocsátott vagy elismert, és e rendelet hatálybalépése előtt érvényes karbantartási jóváhagyásokat úgy kell tekinteni, mintha azokat e rendeletnek megfelelően bocsátották volna ki. E célból, a II. melléklet 145.B.50(2) pontja rendelkezéseitől eltérően, a JAR 145 és a II. melléklet közötti eltérésekből adódó 2. szintű szabálytalanságok egy éven belül lezárhatók. Az egyéves határidőn belül a JAA előírásai szerint engedélyezett szervezet által kibocsátott üzembehelyezési és üzemképességi tanúsítványokat úgy kell tekinteni, mint ha azokat e rendelet alapján bocsátották volna ki.

(3) A légi járművek szerkezetének és/vagy komponenseinek folyamatos légi alkalmassága biztosításához szükséges roncsolásmentes vizsgálatok elvégzésére és/vagy ellenőrzésére valamely tagállam által e rendelet hatálybalépése előtt elfogadott követelmény alapján elismerten egyenértékű szakképesítést szerzett személyek továbbra is folytathatják az ilyen vizsgálatokat és/vagy azok ellenőrzését.

5. cikk

Az igazolásra jogosított személyek

(1) Az igazolásra jogosított személyeknek a III. melléklet rendelkezése szerinti képesítéssel kell rendelkezniük, kivéve az I. melléklet M.A.607. b) és M.A.803. pontjának, illetve a II. melléklet 145.A.30. j) pontjának és a IV. függelék rendelkezéseit.

(2) A tagállam által a JAA előírásai és eljárásai szerint kibocsátott vagy elismert, e rendelet hatálybalépése idején érvényes légijármű-karbantartó szakszolgálati engedélyt, illetve adott esetben az ilyen engedéllyel kapcsolatos technikai korlátozásokat úgy kell tekinteni, mint amelyeket e rendeletnek megfelelően bocsátottak ki.

6. cikk

Az oktató szervezetekkel szembeni követelmények

(1) Az 5. cikkben említett személyek képzésében érintett szervezeteknek a IV. mellékletnek megfelelő jóváhagyással kell rendelkezniük ahhoz, hogy jogosultak legyenek:

a) elismert alaptanfolyamok vezetésére; és/vagy

b) elismert típustanfolyamok vezetésére; valamint

c) vizsgáztatásra; és

d) szakképesítést igazoló bizonyítványok kibocsátására.

(2) A karbantartás-oktató szervezet számára kiadott jóváhagyást, amelyet valamely tagállam a JAA előírásaival és eljárásaival összhangban bocsátott ki vagy ismert el, és amely e rendelet hatálybalépésekor érvényes volt, úgy kell tekinteni, mintha e rendeletnek megfelelően bocsátották volna ki. E célból, a IV. melléklet 147.B.130. b) pontjának rendelkezéseitől eltérően, a JAR 147 és a IV. melléklet közötti eltérésekből adódó 2. szintű szabálytalanságok egy éven belül lezárhatók.

7. cikk

Hatálybalépés

(1) E rendelet az Európai Unió Hivatalos Lapjában való kihirdetését követő napon lép hatályba.

(2) Az (1) bekezdés rendelkezéseitől eltérően, az I. melléklet rendelkezéseit - az M.A.201. h) 2. és az M.A.708. c) pont kivételével - 2005. szeptember 28-tól kell alkalmazni.

(3) Az (1) és (2) bekezdés rendelkezéseitől eltérően, a tagállamok határozhatnak úgy, hogy a következő rendelkezéseket nem alkalmazzák:

a) az I. melléklet rendelkezéseit a kereskedelmi légi fuvarozásban nem érintett légi járművekre, 2008. szeptember 28-áig;

b) az I. melléklet I. részének rendelkezéseit a kereskedelmi légi fuvarozásra használt légi járművekre, 2008. szeptember 28-ig;

c) a II. melléklet alábbi rendelkezéseit, 2006. szeptember 28-ig:

- 145.A.30. e) pont, emberi tényezők,

- 145.A.30. g) pont, az 5700 kilogrammot meghaladó engedélyezett maximális felszálló tömegű nagy légi járművekre vonatkozóan,

- 145.A.30. h) 1. pont, az 5700 kilogrammot meghaladó engedélyezett maximális felszálló tömegű légi járművekre vonatkozóan,

- a IV. függelék 145.A.30. j) 1. pontja,

- a IV. függelék 145.A.30. j) 2. pontja;

d) a II. melléklet alábbi rendelkezéseit, 2008. szeptember 28-ig:

- 145.A.30. g) pont, az 5700 kilogramm vagy ennél kisebb engedélyezett maximális felszálló tömegű légi járművekre vonatkozóan,

- 145.A.30. h) 1. pont, az 5700 kilogramm vagy ennél kisebb engedélyezett maximális felszálló tömegű légi járművekre vonatkozóan,

- 145.A.30. h) 2. pont;

e) a III. melléklet rendelkezéseit az 5700 kilogrammot meghaladó engedélyezett maximális felszálló tömegű légi járművekre vonatkozóan 2005. szeptember 28-ig;

f) a III. melléklet rendelkezéseit az 5700 kilogramm vagy ennél kisebb engedélyezett maximális felszálló tömegű légi járművekre vonatkozóan 2006. szeptember 28-ig.

(4) A tagállamok a II. és a IV. mellékletre vonatkozóan 2005. szeptember 28-ig korlátozott időtartamú jóváhagyásokat bocsáthatnak ki.

(5) Amennyiben valamely tagállam a (3) vagy a (4) bekezdés rendelkezéseit alkalmazza, erről tájékoztatja a Bizottságot és az ügynökséget.

(6) Az ügynökség értékeli e rendelet I. melléklete rendelkezéseinek hatásait annak érdekében, hogy véleményét - beleértve e melléklet esetleges módosításait is - 2005. március 28. előtt a Bizottságnak benyújtsa.

E rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2003. november 20-án.

a Bizottság részéről

Loyola de Palacio

alelnök

[1] HL L 240., 2002.9.7., 1. o. A legutóbb az 1701/2003/EK bizottsági rendelettel (HL L 243., 2003.9.27., 5. o.) módosított rendelet.

[2] HL L 373., 1991.12.31., 4. o. A legutóbb a 2871/2000/EK bizottsági rendelettel (HL L 333., 2000.12.29., 47. o.) módosított rendelet.

[3] Az Európai Repülésbiztonsági Ügynökség 1/2003. véleménye, 2003. szeptember 1.

[4] Az Európai Repülésbiztonsági Ügynökség bizottságának véleménye, 2003. szeptember 23.

--------------------------------------------------

I. MELLÉKLET

(M. rész)

M.1.

E rész alkalmazásában illetékes hatóság:

1. az egyes légi járművek folyamatos légi alkalmassága fenntartásának felügyelete és a légi alkalmasság felülvizsgálatát tanúsító bizonyítvány kibocsátása tekintetében a lajstromozás szerinti tagállam által kijelölt hatóság.

2. az M.A. F. alrészében meghatározott karbantartó szervezet felügyelete tekintetében:

i. a szervezet székhelye szerinti tagállam által kijelölt hatóság;

ii. az ügynökség, ha a szervezet székhelye harmadik országban van.

3. az M.A. G. alrésze szerint a folyamatos légi alkalmasság fenntartásában irányító szerepet betöltő szervezet felügyelete tekintetében:

i. a szervezet székhelye szerinti tagállam által kijelölt hatóság, ha a jóváhagyást a működési engedély nem tartalmazza;

ii. az üzemeltető tagállama által kijelölt hatóság, ha a jóváhagyást a működési engedély tartalmazza;

iii. az ügynökség, ha a szervezet székhelye harmadik országban van.

4. a karbantartási programok jóváhagyása tekintetében:

i. a lajstromozás szerinti tagállam által kijelölt hatóság;

ii. kereskedelmi célú légi fuvarozás esetén, ha az üzemeltető tagállama eltér a lajstromozás tagállamától, az e két állam közötti, a karbantartási program jóváhagyását megelőző megállapodás szerinti hatóság.

A. SZAKASZ

MŰSZAKI KÖVETELMÉNYEK

A. ALRÉSZ

ÁLTALÁNOSSÁGOK

M.A.101. Hatály

E szakasz megállapítja azokat az intézkedéseket, amelyek meghozatalával biztosítani kell a folyamatos légi alkalmasság fenntartását, beleértve a karbantartást is. Ugyancsak meghatározza a légi alkalmasság fenntartásában irányító szerepet betöltő érintett személyek, illetve szervezetek által teljesítendő feltételeket.

B. ALRÉSZ

KÖTELEZETTSÉGEK

M.A.201. Felelősség

a) A tulajdonos felelős a légi jármű légi alkalmassága fenntartásáért, és köteles biztosítani, hogy a repülésre csak akkor kerüljön sor, ha:

1. a légi jármű légi alkalmasságát fenntartják; és

2. minden üzemi és vészhelyzeti felszerelést megfelelően beépítettek, azok üzemkészek, vagy világosan megjelölték, hogy azok nem üzemkészek; és

3. a légi alkalmassági bizonyítvány érvényes; valamint

4. a légi jármű karbantartását az M.A.302. pontban meghatározott jóváhagyott karbantartási program szerint végezték el.

b) A légi jármű bérbeadása esetén a tulajdonos felelőssége átszáll a bérbevevőre, ha:

1. a bérbevevőt a lajstromozási okmányban megnevezik; vagy

2. a lízingszerződésben ezt rögzítik.

E részben a tulajdonosra történő utalás értelemszerűen a tulajdonosra vagy a bérbevevőre vonatkozik.

c) Minden karbantartást végző személy vagy szervezet felelős az általa elvégzett feladatokért.

d) A repülés előtti vizsgálat kielégítő elvégzéséért a légi jármű parancsnoka, illetve kereskedelmi célú légi fuvarozás esetén az üzemeltető felelős. Ezt a vizsgálatot pilótának vagy más képesített személynek kell elvégeznie, de nem szükséges, hogy azt jóváhagyott karbantartó szervezet vagy a 66. rész szerinti tanúsításra feljogosított személy végezze el.

e) Az a) pont feladatainak teljesítése érdekében, a légi jármű tulajdonosa, az I. függeléknek megfelelően, szerződéssel az M.A. G. alrészében meghatározott, a folyamatos légi alkalmasság fenntartásában irányító szerepet betöltő jóváhagyott szervezetnek (a továbbiakban légialkalmasság-irányító szervezet) is átadhatja a légi alkalmasság fenntartásával kapcsolatos feladatokat. Ebben az esetben a légialkalmasság-irányító szervezet felelős e feladatok kifogástalan elvégzéséért.

f) Nagy légi jármű esetén, az a) pont szerinti felelősség teljesítése érdekében, a légi jármű tulajdonosa biztosítja, hogy a folyamatos légi alkalmasság fenntartásával kapcsolatos feladatokat a légi alkalmasság jóváhagyott irányító szervezete végezze el. Erre vonatkozóan az I. függeléknek megfelelően írásbeli szerződést kell kötni. Ebben az esetben e feladatok kifogástalan elvégzéséért a légialkalmasság-irányító szervezet viseli a felelősséget.

g) A nagy légi járművek, a kereskedelmi célú légi fuvarozásban használt járművek és ezek komponenseinek karbantartását a 145. rész szerinti jóváhagyott karbantartó szervezet végzi el.

h) Kereskedelmi célú légi fuvarozás esetén az üzemeltető felelős az általa üzemeltetett légi jármű légi alkalmassága fenntartásáért, és:

1. az illetékes hatóság által kibocsátott működési engedély részeként - az M.A. G. alrészével összhangban - jóváhagyást kell nyernie az általa üzemeltetett légi járműre; és

2. a 145. résszel összhangban, jóváhagyást kell nyernie, vagy ilyen jóváhagyott szervezettel szerződést kell kötnie; valamint

3. biztosítania kell az a) pontban foglaltak teljesülését.

i) Ha valamely tagállam az üzemeltető számára előírja, hogy rendelkezzen a kereskedelmi célú légi fuvarozáson kívüli üzemeltetési tevékenységeire vonatkozó tanúsítvánnyal:

1. rendelkeznie kell megfelelő, az M.A. G. alrészével összhangban kibocsátott, a légi járművek légi alkalmassága fenntartásának irányítására jogosító engedéllyel, vagy ilyen szervezettel kötött szerződéssel; és

2. rendelkeznie kell megfelelő, az M.A. F. alrészével vagy a 145. résszel összhangban kibocsátott engedéllyel, vagy ilyen jóváhagyott szervezettel kötött szerződéssel; valamint

3. biztosítania kell az a) pont teljesülését.

j) A tulajdonos/üzemeltető felelős azért, hogy hozzáférést biztosítson az illetékes hatóság számára a szervezethez/légi járműhöz, hogy a hatóság az e résznek való folyamatos megfelelést megállapíthassa.

M.A.202. Események bejelentése

a) Bármely, az M.A.201. pont szerint felelős személy vagy szervezet köteles jelenteni a lajstromozás szerinti államnak, a típustervért vagy a típusterv kiegészítéséért felelős szervezetnek, illetve ha alkalmazható, az üzemeltető tagállamának a jármű vagy komponense minden olyan beazonosított állapotát, amely súlyosan veszélyezteti a repülésbiztonságot.

b) A jelentéseket az ügynökség által megállapított módon kell megtenni, és azoknak tartalmazniuk kell minden lényeges információt a személy vagy a szervezet által megismert állapotról.

c) Amikor a légi járművet karbantartó személlyel vagy szervezettel a tulajdonos vagy üzemeltető a karbantartás elvégzésére szerződést köt, a légi járművet karbantartó személy vagy szervezet a tulajdonosnak, az üzemeltetőnek, illetve a légialkalmasság-irányító szervezetnek is jelentést tesz a tulajdonos vagy az üzemeltető légi járművét vagy annak komponenseit érintő minden ilyen állapotról.

d) A jelentéseket a lehető leggyorsabban, de minden esetben a személy vagy a szervezet által a jelentésben leírt állapot azonosításától számított 72 órán belül meg kell tenni.

C. ALRÉSZ

A FOLYAMATOS LÉGI ALKALMASSÁG FENNTARTÁSA

M.A.301. A folyamatos légi alkalmasság fenntartásával kapcsolatos feladatok

A légi jármű légi alkalmassága fenntartását és az üzemi és a vészhelyzeti berendezések üzemképességét az alábbiakkal kell biztosítani:

1. repülést megelőző ellenőrzések;

2. a biztonságos üzemelést befolyásoló minden hiba és károsodás hivatalosan elismert szabvány szerinti kijavítása, figyelembe véve minden nagy légi jármű vagy kereskedelmi célú légi fuvarozásban használt légi jármű esetén a minimális felszerelési listát és a konfigurációs eltérési listát, ha az adott légijármű-típusra alkalmazható;

3. valamennyi karbantartási feladat elvégzése, az M.A.302. pont szerint jóváhagyott légijármű-karbantartási programnak megfelelően;

4. minden nagy légi jármű vagy kereskedelmi célú légi fuvarozásban használt légi jármű esetén az M.A.302. pont szerint jóváhagyott karbantartási program hatékonyságának elemzése;

5. valamennyi alkalmazandó:

i. légi alkalmassági utasítás;

ii. a légi alkalmasság fenntartását befolyásoló üzemeltetési utasítás;

iii. a légi alkalmasság fenntartására vonatkozó, az ügynökség által megállapított előírás;

iv. az illetékes hatóság által a valamely biztonsági problémára történő azonnali reagálásként kötelezően előírt intézkedés;

6. módosítások és javítások az M.A.304. pont szerint;

7. minden nagy légi járműre vagy kereskedelmi célú légi fuvarozásban használt légi járműre a nem kötelező érvényű módosításokhoz és/vagy ellenőrzésekhez megvalósítási politika megállapítása;

8. karbantartási célú ellenőrző repülések, szükség esetén.

M.A.302. Karbantartási program

a) Minden légi járművet az illetékes hatóság által jóváhagyott karbantartási program szerint kell karbantartani, amelyet időszakonként felül kell vizsgálni, és megfelelően módosítani kell.

b) A karbantartási programot és annak későbbi módosításait az illetékes hatóság hagyja jóvá.

c) A karbantartási programnak az alábbiaknak kell megfelelnie:

1. a folyamatos légi alkalmasság fenntartására vonatkozó utasítások, amelyeket a típusalkalmassági bizonyítvány és a kiegészítő típusalkalmassági bizonyítvány jogosultjai, illetve más, ilyen adatokat a 21. rész szerint kiadó szervezetek bocsátottak ki; vagy

2. az illetékes hatóság által kibocsátott utasítások, ha eltérnek az 1. albekezdésben foglaltaktól, illetve különös ajánlások hiányában; vagy

3. a tulajdonos vagy az üzemeltető által meghatározott és az illetékes hatóság által jóváhagyott utasítások, ha azok eltérnek az 1. és 2. albekezdés rendelkezéseitől.

d) A karbantartási program tartalmazza az összes elvégzendő karbantartási feladatot, beleértve annak gyakoriságát is, az egyedi intézkedésekkel kapcsolatos különleges feladatokkal együtt. A programnak megbízhatósági programot is tartalmaznia kell, ha a karbantartási program alapja:

1. karbantartási irányító csoport logikája; illetve

2. alapvetően az állapot megfigyelése.

e) Amikor a légi jármű folyamatos légi alkalmassága fenntartásáról valamely, az M.A. G. alrész szerinti szervezet gondoskodik, a karbantartási programot és annak módosításait az ilyen szervezet által megállapított karbantartásprogram-eljárás keretében is jóvá lehet hagyni (a továbbiakban közvetett jóváhagyás).

M.A.303. Légi alkalmassági utasítások

Minden alkalmazandó légi alkalmassági utasítást teljesíteni kell az adott légi alkalmassági utasítás előírásain belül, kivéve ha az ügynökség eltérően állapítja meg.

M.A.304. Adatok módosításokhoz és javításokhoz

Olyan adatok alapján kell a károkat felmérni és a módosításokat és a javításokat elvégezni, amelyeket megfelelően az ügynökség vagy valamely, a 21. rész szerint elismert tervező szervezet hagyott jóvá.

M.A.305. Légi jármű folyamatos légi alkalmassága fenntartásának nyilvántartása

a) Minden karbantartási művelet befejezésekor az ahhoz kapcsolódó, az M.A.801. pont szerinti üzembehelyezési bizonyítványt a légi jármű légi alkalmassági nyilvántartásába be kell jegyezni. Az egyes bejegyzéseket a lehető legsürgősebben, de a karbantartási műveletet követő 30. napnál nem később kell megtenni.

b) A légi jármű légi alkalmassági nyilvántartása, amint helyénvaló, a légi jármű fedélzeti naplójából, a hajtómű(vek) üzemi napló(i)ból vagy hajtóműcsoportok üzemi kártyáiból, a légcsavarok üzemi naplóiból vagy kártyáiból és minden korlátozott üzemidejű komponens üzemi kártyáiból és az üzemeltető fedélzeti műszaki naplójából áll.

c) A légi jármű fedélzeti naplójában, amint helyénvaló, fel kell tüntetni a légi jármű típusát és lajstromjelét, a dátumot együtt az összes repült órák számával és/vagy a repülési ciklusok és/vagy a leszállások számával együtt.

d) A légi jármű légi alkalmassági nyilvántartásának a következőket kell tartalmaznia:

1. a légi alkalmassági utasítások érvényes állapotát, és az illetékes hatóság által a valamely biztonsági problémára történő azonnali válaszként előírt légi alkalmassági intézkedéseket;

2. a módosítások és javítások érvényes állapotát;

3. a karbantartási program betartásának érvényes állapotát;

4. a korlátozott üzemidejű komponensek érvényes állapotát;

5. az érvényes tömeg- és súlypontjelentést;

6. a halasztott karbantartások listáját.

e) A jóváhagyott üzembehelyezési bizonyítvány, az EASA 1. nyomtatvány vagy ezzel egyenértékű igazolás mellett, valamennyi beépített komponensre vonatkozóan az alábbi információt kell a megfelelő hajtómű vagy légcsavar üzemi naplójába, a hajtóműcsoport vagy korlátozott üzemidejű komponens üzemi kártyájába bejegyezni:

1. a komponens jelölése; és

2. a légi jármű típusa, sorozatszáma és lajstromozása, amelybe az adott komponenst beépítették, hivatkozással az adott komponens beépítésére és kiépítésére; és

3. az adott komponens összes teljesített repülési ideje és/vagy repülési ciklusa és/vagy naptári ideje, amint helyénvaló; valamint

4. a komponensre vonatkozó d) pont szerinti érvényes információ.

f) Az M.A. B. alrész szerint a légi alkalmasság irányításáért felelős személy az e bekezdésben részletezettek szerint ellenőrzi a nyilvántartásokat, és kérésre azokat bemutatja az illetékes hatóságnak.

g) A légi jármű légi alkalmassági nyilvántartásaiba tett összes bejegyzésnek világosnak és pontosnak kell lennie. Ha valamely bejegyzés javítása szükséges, a javítást olyan módon kell elvégezni, hogy az eredeti bejegyzés egyértelműen felismerhető legyen.

h) A tulajdonos vagy az üzemeltető biztosítja, hogy olyan rendszert alakítsanak ki, amely biztosítja, hogy az alábbi nyilvántartásokat az előírt időtartamig megőrzik:

1. a légi jármű és az abba beépített valamennyi korlátozott üzemidejű komponens részletes karbantartási nyilvántartásai, a légi jármű vagy annak komponense szolgálatból történő végleges kivonása után legalább 24 hónapig; és

2. a légi jármű és valamennyi korlátozott üzemidejű komponense összes repülési ideje és/vagy repülési ciklusai, a légi jármű vagy annak komponense szolgálatból történő végleges kivonása után legalább 12 hónapig; és

3. az engedélyezett üzemidőt a következő karbantartásig teljesítő komponens legutóbbi tervezett karbantartása óta eltelt idő és/vagy repülési ciklusai, amint helyénvaló, legalább addig az időpontig, amikor a komponenst ismételten azzal egyenértékű hatókörű és ugyanolyan mélységű tervezett karbantartásnak vetik alá; és

4. a karbantartási program betartásának érvényes állapota olyan módon, hogy a légi jármű jóváhagyott karbantartási programjának való megfelelést legalább addig az időpontig meg lehessen állapítani, amikor a légi járművet vagy komponensét ismételten azzal egyenértékű hatókörű és ugyanolyan mélységű tervezett karbantartásnak vetik alá; és

5. a légi járműre és komponenseire alkalmazandó légi alkalmassági utasítások érvényes állapota, a légi jármű vagy komponense szolgálatból történő végleges kivonása után legalább 12 hónapig; valamint

6. a légi jármű, a hajtómű(vek), légcsavar(ok) és minden más, a repülésbiztonság szempontjából alapvető fontosságú komponens aktuális módosításainak és javításának részletei azok szolgálatból történő végleges kivonása után legalább 12 hónapig.

M.A.306. Az üzemeltető fedélzeti műszaki naplózási rendszere

a) Kereskedelmi célú légi fuvarozás esetén, az M.A.305. pont előírásai mellett, az üzemeltető köteles minden légi járművön fedélzeti műszaki naplót alkalmazni, amely az alábbi információt tartalmazza:

1. az egyes repülések valamennyi olyan adata, amely a repülésbiztonság fenntartásához szükséges; és

2. a légi jármű érvényes üzembehelyezési bizonyítványa; és

3. érvényes nyilatkozat a légi jármű karbantartási állapotáról, amely tartalmazza a következő esedékes, tervezett, illetve rendkívüli karbantartást; az illetékes hatóság hozzájárulhat ahhoz, hogy a karbantartási nyilatkozatot máshol tárolják; és

4. minden, a légi jármű üzemelését érintő halasztott hibajavítás; valamint

5. a karbantartást támogató megoldásokra vonatkozó minden szükséges iránymutatás és utasítás.

b) A légi jármű fedélzeti műszaki naplóját és annak későbbi módosításait az illetékes hatóságnak kell jóváhagynia.

c) Az üzemeltetőnek biztosítania kell, hogy a légi jármű fedélzeti műszaki naplóját az utolsó bejegyzéstől számított 36 hónapig megőrizzék.

M.A.307. A légi jármű légi alkalmassági nyilvántartásainak átadása

a) A tulajdonos, illetve az üzemeltető köteles biztosítani, hogy amikor a légi járművet az egyik tulajdonostól vagy üzemeltetőtől tartósan átadják valamely másiknak, az M.A.305. pont szerinti légi alkalmassági nyilvántartásokat, illetve ha alkalmazható, az M.A.306. pont szerinti üzemeltetői fedélzeti műszaki naplót szintén átadják.

b) A tulajdonosnak biztosítania kell, hogy amennyiben a légi alkalmasság irányításával kapcsolatos feladatok ellátására egy szervezettel szerződést köt, az M.A.305. pont szerinti légi alkalmassági nyilvántartásokat e szervezetnek átadja.

c) A nyilvántartások megőrzésére előírt időtartamok folytatólagosan érvényesek az új tulajdonosra, üzemeltetőre, illetve a légialkalmasság-irányító szervezetre.

D. ALRÉSZ

KARBANTARTÁSI SZABVÁNYOK

M.A.401. Karbantartási dokumentáció

a) A légi járművet karbantartó személynek, illetve szervezetnek hozzáférést kell biztosítani az alkalmazandó érvényes, a módosításokat és a javításokat is magában foglaló karbantartási dokumentációhoz, és csak ezt használhatja fel a karbantartás során.

b) E rész alkalmazásában a karbantartási dokumentáció:

1. minden hatályos előírás, eljárás, szabvány vagy az illetékes hatóság által kiadott információ;

2. minden alkalmazandó légi alkalmassági utasítás;

3. a légi alkalmasság fenntartására alkalmazandó utasítások, amelyeket a típusalkalmassági bizonyítvány és a kiegészítő típusalkalmassági bizonyítvány jogosultjai, illetve az ilyen dokumentumok kiállítására a 21. résznek megfelelően jogosult más szervezetek közöltek;

4. a 145.A.45. d) pont szerint kiadott minden alkalmazandó dokumentáció.

c) A légi járművet karbantartó személy vagy szervezet biztosítja, hogy az alkalmazandó karbantartási dokumentáció érvényes és szükség esetén azonnal felhasználható legyen. A személy, illetve szervezet létrehoz egy munkakártya- vagy munkalaprendszert, és a karbantartási dokumentációt vagy pontosan átvezeti az ilyen munkakártyákra vagy munkalapokra, vagy pontos hivatkozásokat készít a karbantartási dokumentációban foglalt konkrét karbantartási feladathoz vagy feladatokhoz.

M.A.402. A karbantartás végrehajtása

a) Valamennyi karbantartást szakképzett személynek kell végrehajtania az M.A.401. pont szerinti karbantartási dokumentációban meghatározott módszerek, technikák, szabványok és utasítások szerint. Továbbá minden, a repülésbiztonság szempontjából kritikus karbantartási feladat végrehajtása után független ellenőrzést kell végrehajtani, kivéve ha a 145. részben azt másként állapítják meg, vagy az illetékes hatóság azt engedélyezi.

b) Minden karbantartási feladatot az M.A.401. pont szerinti karbantartási dokumentációban meghatározott szerszámok, berendezések és anyagok felhasználásával kell végrehajtani, kivéve ha erről a 145. rész másként rendelkezik. Ahol szükséges, a szerszámokat és a berendezéseket ellenőrizni, és valamely hivatalosan elismert etalonnal kalibrálni kell.

c) A terület, ahol a karbantartást végzik, legyen rendezett, portól és szennyeződéstől mentes.

d) Minden karbantartási feladatot az M.A.401. pont szerinti karbantartási dokumentációban meghatározott környezetvédelmi határértékeken belül kell végrehajtani.

e) Kedvezőtlen időjárás vagy hosszadalmas karbantartás esetén megfelelő létesítményeket kell igénybe venni.

f) Valamennyi karbantartási feladat befejezése után általános szemlét kell végrehajtani, hogy ellenőrizzék: a légi járműből, illetve komponenséből minden szerszámot, berendezést, illetve egyéb idegen tárgyat és anyagot eltávolítottak, és hogy az összes leszerelt burkolóelemet visszaillesztették.

M.A.403. A légi jármű meghibásodásai

a) A légi jármű minden olyan meghibásodását, amely súlyosan veszélyezteti a repülésbiztonságot, az újabb repülés előtt meg kell szüntetni.

b) Azt, hogy a légi jármű valamely meghibásodása súlyosan veszélyezteti-e a repülésbiztonságot, az M.A.401. pont szerinti karbantartási dokumentáció felhasználásával kizárólag az M.A.801. b) 1., M.A.801. b) 2. pont vagy a 145. rész szerint feljogosított tanúsító személy állapíthatja meg, és ezért meghatározhatja, hogy a további repülés előtt milyen intézkedésre van szükség, illetve mely hibák javítása halasztható. Ez azonban nem alkalmazható, ha:

1. a pilóta az illetékes hatóság által kötelezően előírt jóváhagyott minimális felszereléslistát használja; vagy

2. a légi jármű meghibásodását az illetékes hatóság mint megengedettet sorolta be.

c) A légi járműnek a repülésbiztonságot súlyosan nem veszélyeztethető hibáját annak azonosítása után a lehető legsürgősebben, és a karbantartási dokumentációban meghatározott határidőn belül ki kell javítani.

d) A repülés megkezdése előtt ki nem javított valamennyi hibát be kell vezetni - amint helyénvaló - a légi jármű M.A.305. pont szerinti karbantartási dokumentációjába vagy az M.A.306. pont szerinti fedélzeti műszaki naplójába.

E. ALRÉSZ

KOMPONENSEK

M.A.501. Beépítés

a) Valamely komponens kizárólag akkor építhető be, ha megfelelő állapotban van, üzembe helyezését az EASA 1. nyomtatvánnyal vagy azzal egyenértékű dokumentummal megfelelően engedélyezték, és azt a Q. alrész 21. része szerint megjelölték, kivéve ha erről a 145. rész, illetve az F. alrész másként rendelkezik.

b) A komponens repülőgépbe történő beépítése előtt a személy vagy a jóváhagyott karbantartó szervezet köteles meggyőződni arról, hogy az adott komponens alkalmas a beépítésre abban az esetben, amikor a légi alkalmassági utasítások alapján különféle módosítási feltételek és/vagy konfigurációk is alkalmazhatók lennének.

c) Szabványos alkatrészek csak akkor építhetők be a repülőgépbe vagy a komponensbe, ha a karbantartási dokumentáció az adott szabványos alkatrészt írja elő. Szabványos alkatrészek csak akkor építhetők be, ha azokat a vonatkozó szabványra utaló megfelelőségi bizonyítvány kíséri.

d) Anyagokat, legyenek azok nyersanyagok vagy fogyóeszközök, csak akkor lehet valamely légi járművön vagy komponensein felhasználni, ha a légi jármű vagy a komponens gyártója ezt a vonatkozó karbantartási dokumentációban meghatározza, vagy arról a 145. rész rendelkezik. Az ilyen anyagok csak akkor használhatók fel, ha megfelelnek a vonatkozó műszaki előírásoknak, és megfelelő módon nyomon követhetők. Minden anyagot kísérnie kell az egyértelműen rá vonatkozó dokumentációnak, amely tartalmazza a műszaki előírásoknak való megfelelésről szóló nyilatkozatot, valamint a gyártó és a beszállító adatait.

M.A.502. Komponensek karbantartása

a) A komponensek karbantartását a F. alrész vagy 145. rész szerint megfelelően jóváhagyott karbantartó szervezetek végzik.

b) A komponensek karbantartását az M.A.801. b) 2. pont szerinti tanúsító személyzet csak azok beépített állapotában végezheti. Az ilyen fődarabok azonban karbantartási célra a légi járműről ideiglenes eltávolíthatók, amikor azt a légi jármű karbantartási kézikönyve a hozzáférés javítása érdekében kifejezetten megengedi.

M.A.503. Korlátozott üzemidejű komponensek

A beszerelt korlátozott üzemidejű komponensek üzemideje nem haladhatja meg a jóváhagyott karbantartási program, illetve a légi alkalmassági utasítások szerint engedélyezett korlátozott élettartamot.

M.A.504. A nem üzemkész komponensek ellenőrzése

a) A komponens nem üzemkész, ha az alábbi körülmények bármelyike bekövetkezik:

1. a karbantartási programban meghatározott üzemidő lejárt;

2. nem felel meg az alkalmazandó légi alkalmassági utasításoknak, illetve más, az ügynökség által kötelezően előírt légi alkalmassági előírásnak;

3. hiányzik a légi alkalmasság vagy a beszerelésre való alkalmasság megállapításához szükséges információ;

4. hibák vagy hibás működés jelei mutatkoznak;

5. olyan zavar vagy baleset következett be, amely a komponens üzemkészségét befolyásolhatja.

b) A nem üzemkész komponenseket azonosítani kell, és az M.A.502. pont szerint jóváhagyott szervezet ellenőrzése alatt biztonságos helyen tárolni mindaddig, amíg az ilyen fődarabok jövőbeni státusára vonatkozó döntést meghozzák.

c) Azokat a komponenseket, amelyek elérték tanúsított élettartamuk határát, vagy javíthatatlan hiba következett be, selejtnek kell minősíteni, és nem engedélyezhető, hogy az ilyen komponensek visszakerüljenek a beszállítási rendszerbe, kivéve ha engedélyezett élettartamukat kiterjesztették, vagy a javítási megoldást az M.A.304. pont szerint jóváhagyták.

d) Az M. rész szerint felelős bármely személy vagy szervezet a c) pont szerint ismét fel nem használhatónak minősített komponens esetén:

1. az ilyen komponenst a b) pont szerinti helyszínen tárolja; vagy

2. gondoskodik a komponens olyan megváltoztatásáról, hogy az gazdaságilag értéktelenné vagy javíthatatlanná váljon, mielőtt az ilyen komponensért viselt felelősség alól mentesülne.

e) A d) pont rendelkezései ellenére, az M. rész szerint felelős személy vagy szervezet az ismét fel nem használhatónak minősített komponensért viselt felelősségét annak megsemmisítése nélkül is átruházhatja valamely oktató- vagy kutatószervezetre.

F. ALRÉSZ

KARBANTARTÓ SZERVEZET

M.A.601. Hatály

Ez az alrész megállapítja azokat a követelményeket, amelyeket egy szervezetnek teljesítenie kell ahhoz, hogy az M.A.201. f) és g) pontban fel nem sorolt légi járművek és komponensek karbantartására vonatkozó jóváhagyást számára kibocsássák, vagy annak érvényét fenntartsák.

M.A.602. Kérelem

A karbantartó szervezet jóváhagyásának kibocsátására vagy módosítására vonatkozó kérelmet az illetékes hatóság által meghatározott nyomtatványon és módon kell benyújtani.

M.A.603. A jóváhagyás hatóköre

a) A jóváhagyás megadása az illetékes hatóság által (az 5. függelék szerint) kibocsátott bizonyítvánnyal történik. Az M.A.604. pont szerint jóváhagyott karbantartó szervezet karbantartási kézikönyvének kell meghatároznia a munkáknak azt a körét, amelyre a jóváhagyás vonatkozik.

E rész 4. függeléke meghatározza az engedélyeknek az M.A. F. alrész szerint lehetséges összes osztályát és kategóriáját.

b) A jóváhagyott karbantartó szervezet - a karbantartási dokumentációnak megfelelően - saját létesítményeiben, az általa elvégzett munka során, saját felhasználásra gyárthatja alkatrészek egy korlátozott körét, amint azt a karbantartási kézikönyv meghatározza.

M.A.604. A karbantartó szervezet kézikönyve

a) A karbantartó szervezetnek legalább az alábbi információt tartalmazó kézikönyvvel kell rendelkeznie:

1. a felelős vezető által aláírt nyilatkozat, amely megerősíti, hogy a szervezet folyamatosan, minden időben az M. rész és a kézikönyv előírásai szerint dolgozik; és

2. a szervezet által elvégzett munkák köre; és

3. az M.A.606. b) pontban említett személy(ek) beosztása és neve; és

4. szervezeti ábra, amely bemutatja az M.A.606. b) pontban felsorolt személy(ek) közötti felelősségi viszonyokat; és

5. a tanúsító alkalmazottak listája; és

6. a létesítmények általános leírása és helye; és

7. azok az eljárások, amelyek meghatározzák, hogy a karbantartó szervezet miként biztosítja az e résznek való megfelelést; és

8. a karbantartó szervezet kézikönyve módosításának eljárásai.

b) A karbantartó szervezet kézikönyvét és annak módosításait az illetékes hatóságnak jóvá kell hagynia.

c) A b) pont rendelkezései ellenére, a kézikönyv kisebb módosításait egy kézikönyv-módosítási eljárásban (a továbbiakban közvetett jóváhagyás) is jóvá lehet hagyni.

M.A.605. Létesítmények

A szervezet biztosítja, hogy:

a) a létesítmények minden tervezett munkára álljanak rendelkezésre, a szakműhelyeket és a helyiségeket megfelelően elkülönítsék, és biztosítsák a szennyeződéstől való védelmet és a környezet védelmét;

b) álljon rendelkezésre iroda a tervezett munkák irányítására, beleértve különösen a karbantartási nyilvántartások vezetését;

c) álljanak rendelkezésre biztonságos tárolólétesítmények az alkatrészek, a felszerelések, a szerszámok és az anyagok számára. A tárolási feltételeket úgy kell kialakítani, hogy a fel nem használható alkatrészeket és anyagokat minden más alkatrésztől, anyagtól, felszereléstől és szerszámtól elkülönítetten helyezzék el. A tárolási feltételeknek összhangban kell állniuk a gyártó utasításaival, és a hozzáférést az arra feljogosított személyekre kell korlátozni.

M.A.606. Személyi feltételek

a) A szervezetnek felelős vezetőt kell kineveznie, aki vállalati felhatalmazással rendelkezik annak biztosítására, hogy az ügyfél által szerződésben megadott minden karbantartás finanszírozható legyen, és azt az e részben meghatározott feltételeknek megfelelően végezzék el.

b) Személyt vagy személyek egy csoportját kell kinevezni, aki(k) viseli(k) a felelősséget annak biztosításáért, hogy a szervezet mindig megfeleljen ezen alrész előírásainak. Az ilyen személy(eke)t a szervezet felelős vezetőjének kell alárendelni.

c) A b) pont szerinti személyeknek igazolniuk kell, hogy rendelkeznek a légi jármű és/vagy komponens karbantartásához szükséges ismeretekkel, háttérrel és megfelelő tapasztalattal.

d) A szervezetnek rendelkeznie kell a megfelelő személyi állománnyal a szerződés szerint várható, szokásos mértékű munka elvégzésére. Személyek ideiglenes alkalmazása a szokásos mértéket meghaladó szerződéses munka esetén megengedett, de kizárólag olyan személyek esetében, akik nem bocsátanak ki üzembehelyezési bizonyítványt.

e) A karbantartásban részt vevő minden személynek rendelkeznie kell szakképesítéssel, és őket nyilvántartásba kell venni.

f) Az olyan szakfeladatokat, mint a hegesztés, a roncsolásmentes vizsgálatok/ellenőrzések - a festékdiffúziós repedésvizsgálat kivételével - ellátó személyeknek valamely hivatalosan elismert szabvány szerinti szakképesítéssel kell rendelkezniük.

g) A karbantartó szervezetnek elegendő tanúsító személlyel kell rendelkeznie a légi járművek és komponenseik M.A.612. és az M.A.613. pont szerinti üzembehelyezési bizonyítványai kiállításhoz. Az ilyen személyeknek meg kell felelniük a 66. rész előírásainak.

M.A.607. Tanúsító személyek

a) Az M.A.606. g) pont rendelkezésein túl, a tanúsító személy csak akkor gyakorolhatja jogosultságait, ha a szervezet biztosította, hogy:

1. a tanúsító személy igazolni tudja, hogy a megelőző kétéves időszakban vagy hathavi vonatkozó karbantartási tapasztalatot szerzett, vagy megfelel a vonatkozó bizonyítványok kiállítási feltételeinek; és

2. a tanúsító alkalmazott megfelelő ismeretekkel rendelkezik az adott karbantartandó légi járműről és/vagy légi jármű részegységeiről, valamint a szervezet erre vonatkozó eljárásairól.

b) Az alábbi előre nem látható esetekben, amikor a légi jármű saját fő telephelyén kívüli helyen válik üzemképtelenné, ahol nem áll rendelkezésre a megfelelő tanúsító személy, a karbantartási támogatás biztosítására szerződő karbantartó szervezet kibocsáthat egyszeri tanúsítási engedélyt:

1. a hasonló technológiájú, felépítésű és felszereltségű légi járműre vonatkozó típusengedéllyel rendelkező valamely alkalmazottjának; vagy

2. bármely, legalább ötéves karbantartási gyakorlattal rendelkező személynek, aki rendelkezik az ICAO érvényes légijármű-karbantartási engedélyével a tanúsítást igénylő légijármű-típusra, feltéve hogy az adott helyen nincs az e rész rendelkezései szerint megfelelően jóváhagyott szervezet, és a szerződéssel rendelkező szervezet beszerzi és megőrzi az ilyen személy engedélyét és a gyakorlatára vonatkozó igazolásokat.

Az illetékes hatóságnak az ilyen tanúsítási engedély kibocsátását követő hét napon belül minden ilyen esetet be kell jelenteni. Az egyszeri tanúsítási engedélyt kibocsátó jóváhagyott karbantartó szervezetnek biztosítania kell, hogy az ilyen, a repülésbiztonságot esetleg érintő karbantartási munkát ismételten ellenőrizzék.

c) A jóváhagyott karbantartó szervezet a tanúsító személy minden adatát nyilvántartásba veszi, és a teljes tanúsító alkalmazotti állományról naprakész listát vezet.

M.A.608. Komponensek, felszerelések és szerszámok

a) A szervezet köteles:

1. rendelkezni az M.A.609. pont szerint előírt felszerelésekkel és szerszámokkal, vagy a karbantartási kézikönyvben megadott, igazoltan egyenértékű felszerelésekkel és szerszámokkal a jóváhagyás keretében meghatározott napi karbantartási feladatok elvégzéséhez; és

2. igazolni, hogy hozzá tud jutni minden más, csak alkalomszerűen használt felszereléshez és szerszámhoz.

b) A szerszámokat és felszereléseket ellenőrizni, és a hivatalosan elismert etalonnal kalibrálni kell. A szervezet köteles megőrizni az ilyen kalibrálásokra vonatkozó nyilvántartásokat és az alkalmazott etalont.

c) A szervezet minden beérkező komponenst átvizsgál, osztályoz és megfelelően elkülönít.

M.A.609. Karbantartási dokumentáció

A jóváhagyott karbantartó szervezetnek a karbantartásokhoz, beleértve a módosításokat és a javításokat is, rendelkeznie kell az M.A.401. pontban meghatározott alkalmazandó aktuális karbantartási dokumentációval, és azokat alkalmaznia kell. Abban az esetben, ha a karbantartási dokumentációt az ügyfél biztosítja, elegendő, ha az ilyen dokumentáció csak a munka elvégzésekor áll rendelkezésre.

M.A.610. Karbantartási munka megrendelése

A karbantartás megkezdése előtt a szervezet és az ügyfél között írásbeli munkaszerződést kell kötni, hogy az elvégzendő karbantartást egyértelműen meghatározzák.

M.A.611. Karbantartási szabványok

Minden karbantartási munkát az M.A. D. alrészében foglalt követelményeknek megfelelően kell végrehajtani.

M.A.612. Légi jármű üzembehelyezési tanúsítása

Minden ezen alrész szerint előírt légijármű-karbantartási munka befejezése után az M.A.801. pont szerint ki kell bocsátani a légi jármű üzembehelyezési bizonyítványát.

M.A.613. A komponensek üzembehelyezési tanúsítása

a) Minden, a komponenseken ezen alrész szerint előírt karbantartási munka befejezése után az M.A.802. pont szerint az EASA 1. nyomtatványon ki kell adni a komponens üzembehelyezési bizonyítványát, kivéve az M.A.603. b) pontja szerint gyártott komponenseket.

b) Az EASA 1. nyomtatvány - a komponens üzembehelyezési bizonyítványa - számítógépes adatbázisból is generálható.

M.A.614. Karbantartási nyilvántartások

a) A jóváhagyott karbantartó szervezetnek az elvégzett munka valamennyi adatát nyilvántartásba kell vennie. Azokat a nyilvántartásokat, amelyek szükségesek annak igazolására, hogy az üzembehelyezési bizonyítvány kibocsátásához megállapított minden előírást teljesítették, beleértve az alvállalkozó üzembehelyezési dokumentumait is, meg kell őrizni.

b) A jóváhagyott karbantartó szervezetnek minden üzembehelyezési bizonyítvány másolatát át kell adnia a légi jármű tulajdonosának, az elvégzett javításhoz/módosításhoz felhasznált jóváhagyott javítási/módosítási adatok másolatával együtt.

c) A jóváhagyott karbantartó szervezetnek minden karbantartási nyilvántartás és a hozzájuk kapcsolódó karbantartási dokumentáció egy példányát három évig meg kell őrizni attól az időponttól számítva, amikor a jóváhagyott karbantartó szervezet az adott légi jármű vagy légi jármű komponense üzembehelyezési bizonyítványát kibocsátotta.

1. A nyilvántartásokat úgy kell tárolni, hogy az biztosítsa a károsodás és a lopás elleni védelmet.

2. A biztonsági másolatokat tartalmazó valamennyi számítógépes hardverelemet a munkaadatokétól eltérő helyszínen kell tárolni, olyan környezetben, amely biztosítja azok folyamatos jó állapotát.

3. Amikor egy jóváhagyott karbantartó szervezet beszünteti működését, az utolsó két évre vonatkozó minden megőrzött karbantartási nyilvántartást át kell adni az érintett légi járművek vagy komponensek utolsó tulajdonosának vagy az ügyfélnek, illetve azokat az illetékes hatóság által meghatározott módon kell megőrizni.

M.A.615. A szervezet jogosultságai

A szervezet:

1. karbantarthat bármely légi járművet és/vagy komponenst, amelyre a jóváhagyás kiterjed, a jóváhagyási bizonyítványban és a kézikönyvben meghatározott helyszíneken;

2. karbantarthat bármely légi járművet és/vagy komponenst, amelyre a jóváhagyás kiterjed, bármely más helyszínen is, azzal a feltétellel, hogy az ilyen karbantartás kizárólag a felmerülő hibák kijavításához szükséges;

3. a karbantartás befejeztével - az M.A.612. vagy M.A.613. pontok szerint - kibocsáthatja az üzembehelyezési bizonyítványt.

M.A.616. Szervezeti felülvizsgálat

Annak érdekében, hogy a jóváhagyott karbantartó szervezet folyamatosan megfeleljen ezen alrész előírásainak, rendszeresen szervezeti felülvizsgálatot hajt végre.

M.A.617. Változások a jóváhagyott karbantartó szervezetnél

Annak biztosítására, hogy az illetékes hatóság megállapíthassa az e résznek való folyamatos megfelelést, a jóváhagyott karbantartó szervezet az alábbi változások bármelyikére irányuló javaslatról tájékoztatja a hatóságot, még mielőtt a változás megtörténne:

1. a szervezet neve;

2. a szervezet telephelye;

3. a szervezet további telephelyei;

4. a felelős vezető;

5. az M.A.606. b) pontban meghatározott személyek bármelyike;

6. a jóváhagyást érintő létesítmények, felszerelések, szerszámok, anyagok, eljárások, a tevékenység köre és a tanúsító személyek.

Az ügyvezetés előtt előzetesen nem ismert személyi változásokat a lehető leghamarabb közölni kell.

M.A.618. A jóváhagyás folyamatos érvényessége

a) A jóváhagyást határozatlan időre adják ki. A jóváhagyás az alábbiaktól függően marad érvényben:

1. a szervezet folyamatosan megfelel e rész előírásainak, az M.A.619. pontban meghatározott vizsgálati eredmények kezelésére vonatkozó rendelkezésekkel összhangban; és

2. az illetékes hatóság ellenőrizheti az e résznek való folyamatos megfelelést; valamint

3. a jóváhagyást nem adják vissza, és azt nem vonják vissza.

b) A jóváhagyás visszaadása vagy visszavonása esetén a bizonyítványt az illetékes hatósághoz vissza kell juttatni.

M.A.619. Szabálytalanságok

a) Az 1. szintű szabálytalanság az M. rész követelményeinek való lényeges nem megfelelés, amely csökkenti a légi jármű biztonsági normáját, és súlyosan veszélyezteti a repülés biztonságát.

b) A 2. szintű szabálytalanság az M. rész előírásainak való olyan nem megfelelés, amely csökkentheti a légi jármű biztonsági normáját, és esetleg veszélyeztetheti a repülés biztonságát.

c) Az M.B.605. pont szerinti vizsgálati eredményekről szóló értesítés kézhezvétele után a karbantartó szervezet jóváhagyásának jogosultja kiigazító cselekvési tervet állapít meg, és az illetékes hatósággal egyeztetett határidőn belül, a hatóság megelégedésére bemutatja a kiigazító intézkedést.

G. ALRÉSZ

LÉGIALKALMASSÁG-IRÁNYÍTÓ SZERVEZET

M.A.701. Hatály

Ez az alrész megállapítja azokat a követelményeket, amelyeket valamely szervezetnek teljesítenie kell ahhoz, hogy légi jármű légi alkalmassága fenntartásának irányítására jóváhagyást nyerjen vagy jóváhagyását fenntartsák.

M.A.702. Kérelem

A légialkalmasság-irányító szervezet jóváhagyásának kiadására vagy módosítására irányuló kérelmet az illetékes hatóság által megállapított módon kell benyújtani.

M.A.703. A jóváhagyás hatóköre

a) A jóváhagyást az illetékes hatóság a VI. függelékben foglalt bizonyítvány kibocsátásával adja meg. Az M.A.704. pont szerint jóváhagyott légialkalmasság-irányító bizonyítványnak meg kell határoznia a munkáknak azt a körét, amelyre a jóváhagyás vonatkozik.

b) Az a) pont rendelkezései ellenére, kereskedelmi célú légi fuvarozás esetén a jóváhagyás az illetékes hatóság által kiállított, az üzemeltetett járműre vonatkozó járműüzemeltetői bizonyítvány része.

M.A.704. Kézikönyv a légi alkalmasság irányításához

a) A légialkalmasság-irányító szervezet a folyamatos légi alkalmasság fenntartása irányításához kézikönyvet biztosít, amely az alábbi információt tartalmazza:

1. a felelős vezető által aláírt nyilatkozat, amely megerősíti, hogy a szervezet mindenkor e rész rendelkezései és a kézikönyv szerint működik; és

2. a szervezet tevékenységi köre; és

3. az M.A.706. b) és az M.A.706. c) pontban említett személy(ek) beosztása és neve; és

4. a szervezeti ábra, amely bemutatja az M.A.706. b) és M.A.706. c) pontban említett személy(ek) közötti felelősségi viszonyokat; és

5. az M.A.707. pont szerinti légi alkalmasságot felülvizsgáló személyek listája; és

6. a létesítmények általános leírása és helye; és

7. azok az eljárások, amelyek meghatározzák, hogy a légialkalmasság-irányító szervezet miként biztosítja az e résznek való megfelelést; és

8. a légialkalmasság-irányítási kézikönyv módosításának eljárásai.

b) A légialkalmasság-irányítási kézikönyvet és annak módosításait az illetékes hatóságnak jóvá kell hagynia.

A b) pont rendelkezései ellenére, a kézikönyv kisebb módosításait egy kézikönyv-módosítási eljárásban (a továbbiakban közvetett jóváhagyás) is jóvá lehet hagyni.

M.A.705. Létesítmények

A légialkalmasság-irányító szervezet az M.A.706. pontban meghatározott személyek részére a megfelelő helyszíneken alkalmas irodai elhelyezést biztosít.

M.A.706. Személyi feltételek

a) A szervezetnek felelős vezetőt kell kineveznie, aki vállalati felhatalmazással rendelkezik annak biztosítására, hogy a légialkalmasság-irányító tevékenység finanszírozható legyen, és azt az e részben meghatározott feltételeknek megfelelően végzik el.

b) Kereskedelmi célú légi fuvarozás esetén az a) pont szerinti felelős vezető az a személy, aki vállalati felhatalmazással rendelkezik annak biztosítására, hogy az üzemeltető minden, a légi jármű üzemeltetői bizonyítványa kibocsátásakor meghatározott feltételeknek megfelelő intézkedése finanszírozható legyen, és azt annak megfelelően hajtsák végre.

c) Személyt vagy személyek egy csoportját kell kinevezni, aki(k) biztosítják, hogy a szervezet mindig megfeleljen ezen alrész előírásainak. Az ilyen személy(eke)t a szervezet felelős vezetőjének kell alárendelni.

d) Kereskedelmi célú légi fuvarozás esetén a felelős vezető részlegvezetőt nevez ki. Ez a személy felelős a légi alkalmasság fenntartásával kapcsolatos tevékenységek irányításáért és felügyeletéért, a c) pontban foglaltaknak megfelelően.

e) A d) pontban említett részlegvezetőt a 145. rész szerint jóváhagyott, az üzemeltetővel szerződéses viszonyban álló szervezet nem alkalmazhatja, kivéve ha ehhez az illetékes hatóság kifejezetten hozzájárult.

f) A szervezetnek rendelkeznie kell elegendő nagyságú, megfelelően képzett személyi állománnyal a várható munkák elvégzésére.

g) A c) és d) pontban említett személyeknek igazolniuk kell, hogy rendelkeznek a légi járművek légi alkalmassága fenntartásával kapcsolatban a szükséges háttérrel és megfelelő tapasztalattal.

h) A légi alkalmasság fenntartása irányításában részt vevő minden személy minősítését írásban rögzíteni kell.

M.A.707. Légi alkalmasságot felülvizsgáló személyek

a) A jóváhagyott légialkalmasság-irányító szervezetnek ahhoz, hogy légi alkalmassági felülvizsgálatra is jóváhagyást nyerjen, rendelkeznie kell az M.A. 1. alrész szerinti légi alkalmassági felülvizsgálati bizonyítványok vagy ajánlások kibocsátásához megfelelő, a légi alkalmassági felülvizsgálatot végző személyekkel. Az M.A.706. pont szerinti előírások betartása mellett, az ilyen személyeknek rendelkezniük kell:

1. legalább ötéves tapasztalattal a légi alkalmasság fenntartása terén; és

2. a 66. rész szerinti megfelelő engedéllyel vagy repüléstechnikai egyetemi diplomával vagy ezzel egyenértékű végzettséggel; és

3. hivatalos repüléstechnikai karbantartói képzettséggel; és

4. megfelelő beosztással a jóváhagyott szervezeten belül, a vonatkozó felelősségi körrel.

b) A jóváhagyott légialkalmasság-irányító szervezet csak akkor adhatja meg a felhatalmazást az ilyen személyeknek, ha az illetékes hatóság a felügyelete alatt sikeresen teljesített légi alkalmassági felülvizsgálat után őket hivatalosan elfogadta.

c) A szervezet köteles biztosítani, hogy a légi jármű légi alkalmassága felülvizsgálatát végző személyek képesek legyenek igazolni, hogy a közelmúltban a légi alkalmasság irányításában megfelelő tapasztalatokat szereztek.

d) A légi alkalmassági felülvizsgálatot végző személyeket úgy kell azonosítani, hogy a légialkalmasság-irányítási kézikönyvben minden ilyen személyt, együtt a légi alkalmassági felülvizsgálati engedélyükkel, lajstromozni kell.

e) A szervezetnek minden légi alkalmassági felülvizsgálatot végző személyről nyilvántartást kell vezetnie, amely tartalmazza a szakképesítést, a légi alkalmasság irányítása során szerzett megfelelő tapasztalatok összegzését, az elvégzett szaktanfolyamok dokumentumait és az elismerés másolatát. Ezeket a dokumentumokat a szervezetnek két évig meg kell őriznie az után, hogy a légi alkalmasság felülvizsgálatát végző személy a szervezetet elhagyja.

M.A.708. A folyamatos légi alkalmasság fenntartásának irányítása

a) A légi alkalmasság irányításával kapcsolatos feladatokat az M.A. c) pont előírásai szerint kell végrehajtani.

b) A jóváhagyott légialkalmasság-irányító szervezet minden kezelt légi járműre:

1. kidolgozza és ellenőrzi a vonatkozó légi járműre vonatkozó karbantartási programot, beleértve valamennyi alkalmazandó megbízhatósági programot;

2. beterjeszti az illetékes hatósághoz jóváhagyásra a légi jármű karbantartási programját és annak módosításait, és a nem kereskedelmi célból üzemeltetett légi jármű tulajdonosának a program egy példányát átadja;

3. kezeli a módosítások és javítások jóváhagyását;

4. biztosítja, hogy minden karbantartási feladatot a jóváhagyott karbantartási programnak megfelelően végezzenek el, és a légi járművet az M.A. h) pontban foglaltaknak megfelelően helyezzék üzembe;

5. biztosítja, hogy minden alkalmazandó légi alkalmassági utasítást és a légi alkalmasság fenntartására kiható üzemi utasítást alkalmazzanak;

6. biztosítja, hogy a tervezett karbantartás során feltárt vagy bejelentetett minden hibát megfelelően jóváhagyott karbantartó szervezet kijavítson;

7. biztosítja, hogy a légi járművet szükség esetén megfelelően jóváhagyott karbantartó szervezet fogadja;

8. koordinálja a tervezett karbantartást, a légi alkalmassági utasítások alkalmazását, a korlátozott üzemidejű alkatrészek cseréjét és a komponensek ellenőrzését annak biztosítására, hogy a munkát kifogástalanul végezzék el;

9. kezeli és archiválja valamennyi, a légi alkalmasság fenntartásával kapcsolatos nyilvántartást és/vagy üzemeltetői fedélzeti műszaki naplót;

10. biztosítja, hogy a tömeg- és a súlypontjelentések a légi jármű adott állapotát tükrözzék.

c) Kereskedelmi célú légi fuvarozás esetén, amennyiben az üzemeltető nem a 145. rész szerint megfelelően jóváhagyott szervezet, az üzemeltetőnek írásban karbantartási szerződést kell kötnie valamely, a 145. rész szerint jóváhagyott szervezettel vagy más üzemeltetővel, részletezve az M.A.301-2., M.A.301-3., M.A.301-5. és M.A.301-6. pont szerinti funkciókat, és biztosítva, hogy végső soron az összes karbantartási munkát egy, a 145. rész szerint jóváhagyott karbantartó szervezet végezze el, és meghatározva az M.A.712. b) pont szerinti minőségbiztosítási intézkedéseket. A légi jármű telephelyét, a tervezett üzemelési karbantartásra és hajtómű-karbantartásra vonatkozó szerződéseket, valamint azok minden módosítását az illetékes hatóságnak jóvá kell hagynia. Azonban:

1. olyan légi jármű esetében, amelynél nem tervezett üzemelési karbantartás válik szükségessé, a szerződés megköthető a 145. rész szerinti karbantartó szervezetnek címzett egyedi munkamegrendelés formájában;

2. komponensek karbantartása esetén, ideértve a hajtómű-karbantartást is, a c) pontban említett szerződés megköthető a 145. rész szerinti karbantartó szervezetnek címzett egyedi munkamegrendelések formájában.

M.A.709. Dokumentáció

A jóváhagyott légialkalmasság-irányító szervezetnek rendelkeznie kell az M.A.401. pont szerinti érvényes alkalmazandó karbantartási dokumentációval, és azt az M.A.708. pont szerint alkalmaznia kell a légi alkalmasság fenntartásával kapcsolatos feladatok végrehajtása során.

M.A.710. Légi alkalmassági felülvizsgálat

a) A légi jármű M.A.902. pont szerinti légi alkalmassági felülvizsgálata követelményeinek kielégítése érdekében a jóváhagyott légialkalmasság-irányító szervezet teljeskörűen dokumentálva felülvizsgálja a légijármű-nyilvántartásait, hogy meggyőződjön arról, hogy:

1. a repülőgép sárkányszerkezete, a hajtómű és a légcsavar repült idejét és az ehhez kapcsolódó repülési ciklusokat megfelelően nyilvántartásba vették; és

2. a repülési kézikönyv az adott légijármű-konfigurációra vonatkozik, és megfelel a legutóbbi felülvizsgálat szerinti állapotnak; és

3. a légi járművön végrehajtottak minden, a jóváhagyott karbantartási program szerinti karbantartási munkát;

4. minden ismert hibát kijavították, és ha alkalmazható, a javítást ellenőrzött módon halasztották el; és

5. minden alkalmazandó légi alkalmassági utasítást alkalmaztak és megfelelően nyilvántartásba vettek; és

6. a légi járművön végrehajtott összes módosítást és javítást nyilvántartásba vették, és a 21. rész szerint jóváhagyták; és

7. a légi járműbe beépített minden korlátozott üzemidejű komponenst megfelelően azonosítottak, nyilvántartásba vettek, és azok élettartama nem haladta meg jóváhagyott üzemi élettartamot; és

8. a légi járművet minden karbantartási munka után e résznek megfelelően helyeztek üzembe; és

9. a jelenlegi tömeg- és súlypontjelentés tükrözi a légi jármű érvényes konfigurációját; és

10. a légi jármű megfelel a típusterv ügynökség által jóváhagyott legutóbbi felülvizsgálatának.

b) A légialkalmasság-irányító szervezet jóváhagyott légialkalmasság-felülvizsgáló személyzetének el kell végeznie a légi jármű fizikai vizsgálatát. E vizsgálat során a 66. rész szerint nem megfelelően képesített légialkalmasság-felülvizsgáló személyeket képesített személyeknek kell segíteniük.

c) A légi jármű fizikai vizsgálata során a légialkalmasság-felülvizsgáló személyek biztosítják, hogy:

1. az összes előírt jelölés és felirat megfelelően el legyen helyezve;

2. a légi jármű megfeleljen a jóváhagyott repülési kézikönyvnek; és

3. a légi jármű konfigurációja megfeleljen a jóváhagyott dokumentációnak; és

4. ne legyen olyan látható hiba, amelyet az M.A.404. pont szerint nem azonosítottak; és

5. a légi jármű és a nyilvántartások a) pont szerint dokumentált felülvizsgálata között ne legyen ellentmondás.

d) Az M.A.902. a) pont rendelkezéseitől eltérően, a légi alkalmassági felülvizsgálat annak érdekében, hogy a fizikai vizsgálat valamely karbantartási ellenőrzés során történhessen meg legfeljebb, 90 napos időszakkal előrehozható anélkül, hogy az a légi alkalmassági felülvizsgálati eljárás folyamatosságát befolyásolná.

e) A jóváhagyott légialkalmasság-irányító szervezet nevében az M.A.707. pont szerint megfelelő engedéllyel rendelkező légialkalmasság-felülvizsgáló személy bocsátja ki a légi alkalmassági felülvizsgálati bizonyítványt (EASA 15b. nyomtatvány) vagy az M.A.902. pont szerinti ajánlást akkor, ha meggyőződött róla, hogy a légi alkalmassági felülvizsgálatot megfelelően végezték el.

f) A légi jármű számára kiállított vagy meghosszabbított minden légi alkalmassági felülvizsgálati bizonyítvány másolatát 10 napon belül meg kell küldeni a légi járművet lajstromozó tagállamnak.

g) A légi alkalmasság felülvizsgálat feladatai nem adhatók át alvállalkozóknak.

h) Amennyiben a légi alkalmassági felülvizsgálat eredménye nem egyértelmű, az illetékes hatóságot tájékoztatni kell.

M.A.711. A szervezet jogosultságai

a) A jóváhagyott légialkalmasság-irányító szervezet:

1. a jóváhagyási bizonyítványában felsoroltak szerint irányíthatja a nem kereskedelmi célú légi jármű légi alkalmassága fenntartását;

2. ha légi üzemeltetői bizonyítványában szerepel, irányíthatja a kereskedelmi célú légi fuvarozásban használt légi jármű légi alkalmassága fenntartását;

3. az engedélyében meghatározott kereteken belül kezdeményezheti, hogy más, saját minőségbiztosítási rendszere szerint működő szervezet végezzen el a légi alkalmasság fenntartásával kapcsolatos feladatokat.

b) A jóváhagyott légialkalmasság-irányító szervezet engedélyt kaphat továbbá arra, hogy:

1. légi alkalmassági felülvizsgálati bizonyítványt bocsásson ki; vagy

2. légi alkalmassági felülvizsgálatra tegyen ajánlást a légi járművet lajstromozó tagállamnak.

c) A b) pont szerinti jogosultság elnyerésének feltétele, hogy a szervezet valamely tagállamban legyen bejegyezve.

M.A.712. Minőségbiztosítási rendszer

a) A jóváhagyott légialkalmasság-irányító szervezetnek, annak érdekében, hogy folyamatosan megfeleljen ezen alrész követelményeinek, létre kell hoznia minőségbiztosítási rendszert és ki kell jelölnie minőségügyi vezetőt, hogy az figyelemmel kísérje a légi járművek légi alkalmasságának biztosításához szükséges eljárások betartását, illetve azok megfelelőségét. A megfelelőség ellenőrzése magában foglalja a visszacsatolási rendszert a felelős vezető számára, hogy végrehajthassák a szükséges kiigazító intézkedéseket.

b) A minőségbiztosítási rendszer az M.A. G. alrész szerinti tevékenységek figyelemmel kísérését szolgálja. A rendszernek legalább az alábbi funkciókat kell tartalmaznia:

1. figyelemmel kell kísérnie, hogy az M.A. G. alrész szerinti minden tevékenységet a jóváhagyott eljárások szerint végezzenek el; és

2. figyelemmel kell kísérnie, hogy minden szerződött karbantartási munkát a szerződés szerint végezzenek el; és

3. figyelemmel kell kísérnie e rendelkezés előírásainak való folyamatos megfelelést.

c) Az e tevékenységekre vonatkozó nyilvántartásokat legalább két évig meg kell őrizni.

d) Amennyiben a jóváhagyott légialkalmasság-irányító szervezetet valamely másik rész szerint hagyták jóvá, a minőségbiztosítási rendszer kombinálható a másik részben meghatározott rendszerrel.

e) Kereskedelmi célú légi fuvarozás esetén az M.A. G. alrész szerinti minőségbiztosítási rendszernek az üzemeltető minőségbiztosítási rendszere szerves részének kell lennie.

f) Az M.A. G. alrész szerinti valamely kisebb szervezet esetén, amely nem rendelkezik az M.A.711. b) alapján biztosított jogosultságokkal, a minőségbiztosítási rendszert rendszeres szervezeti felülvizsgálatokkal lehet helyettesíteni.

M.A.713. Változások a jóváhagyott légialkalmasság-irányító szervezetben

Annak biztosítására, hogy az illetékes hatóság megállapíthassa az e résznek való folyamatos megfelelést, a jóváhagyott légialkalmasság-irányító szervezet az alábbi változások bármelyikére irányuló javaslatról tájékoztatja a hatóságot, még mielőtt a változás megtörténne:

1. a szervezet neve;

2. a szervezet telephelye;

3. a szervezet további telephelyei;

4. a felelős vezető;

5. az M.A.706. c) pontban meghatározott személyek bármelyike;

6. a létesítmények, eljárások, a tevékenység köre és a személyzet, amely hatással lehet a jóváhagyásra.

Az ügyvezetés előtt előzetesen nem ismert személyi változásokat a lehető leghamarabb közölni kell.

M.A.714. Nyilvántartások vezetése

a) A légialkalmasság-irányító szervezetnek az elvégzett munka valamennyi adatát nyilvántartásba kell vennie. Az M.A.305., illetve ha alkalmazható, az M.A.306. pont szerinti nyilvántartásokat meg kell őrizni.

b) Ha a légialkalmasság-irányító szervezet rendelkezik az M.A.711. b) pontja szerinti jogosultsággal, meg kell őriznie minden kibocsátott légi alkalmassági felülvizsgálati bizonyítvány, illetve ajánlás egy-egy másolatát, az azokat alátámasztó dokumentumokkal együtt.

c) A légialkalmasság-irányító szervezetnek a b) pontban felsorolt valamennyi nyilvántartás egy példányát két évig meg kell őrizni attól az időponttól számítva, amikor a légi járművet véglegesen kivonják a szolgálatból.

d) A nyilvántartásokat úgy kell tárolni, hogy az biztosítsa a károsodás, a változtatások és a lopás elleni védelmet.

e) A biztonsági másolatokat tartalmazó valamennyi számítógépes hardverelemet a munkaadatokétól eltérő helyszínen kell tárolni, olyan környezetben, amely biztosítja azok folyamatos jó állapotát.

f) Amikor valamely légi jármű légi alkalmassága fenntartása irányítását más szervezetnek vagy személynek adják át, minden megőrzött nyilvántartást át kell adni az említett szervezetnek vagy személynek. A nyilvántartások megőrzésére előírt időszakokat az említett szervezetre vagy személyre is alkalmazni kell.

g) Amikor egy légialkalmasság-irányító szervezet beszünteti működését, minden megőrzött nyilvántartást át kell adni az érintett légi jármű tulajdonosának.

M.A.715. A jóváhagyás folyamatos érvényessége

a) A jóváhagyást határozatlan időre adják ki. A jóváhagyás az alábbiaktól függően marad érvényben:

1. a szervezet folyamatosan megfelel e rész előírásainak, az M.B.705. pontban meghatározott vizsgálati eredmények kezelésére vonatkozó rendelkezésekkel összhangban; és

2. a szervezethez az illetékes hatóságnak hozzáférést kell biztosítani, hogy ellenőrizhesse az e résznek való folyamatos megfelelést; és

3. a jóváhagyást nem adják vissza, és azt nem vonják vissza.

b) A jóváhagyás visszaadása vagy visszavonása esetén a bizonyítványt az illetékes hatósághoz vissza kell juttatni.

M.A.716. Szabálytalanságok

a) Az 1. szintű szabálytalanság az M. rész követelményeinek való lényeges nem megfelelés, amely csökkenti a légi jármű biztonsági normáját, és súlyosan veszélyezteti a repülés biztonságát.

b) A 2. szintű szabálytalanság az M. rész előírásainak való olyan nem megfelelés, amely csökkentheti a légi jármű biztonsági normáját, és esetleg veszélyeztetheti a repülés biztonságát.

c) Az M.B.705. pont szerinti szabálytalanságokról szóló értesítés kézhezvétele után a karbantartó szervezet jóváhagyásának jogosultja kiigazító cselekvési tervet állapít meg, és az illetékes hatósággal egyeztetett határidőn belül, a hatóság megelégedésére bemutatja a kiigazító intézkedést.

H. ALRÉSZ

ÜZEMBEHELYEZÉSI BIZONYÍTVÁNY - CRS

M.A.801. Légi jármű üzembehelyezési bizonyítványa

a) Kivéve, ha valamely, a 145. rész szerinti szervezet helyezi a légi járművet üzembe, az üzembehelyezési bizonyítványt ezen alrész szerint kell kibocsátani.

b) Minden karbantartási munka befejezésekor repülés előtt üzembehelyezési bizonyítványt kell kibocsátani. Miután a tanúsító személyek meggyőződtek arról, hogy minden szükséges karbantartási munkát megfelelően elvégeztek, üzembehelyezési bizonyítványt adnak ki:

1. az M.A. F. alrésze szerinti jóváhagyott karbantartó szervezet nevében a megfelelő tanúsító személyek; vagy

2. a 7. függelékben felsorolt bonyolult karbantartási feladatok kivétel, a 66. rész előírásainak megfelelő tanúsító személyek; vagy

3. az M.A.803. pont szerinti pilóta/tulajdonos.

c) A b) 2. pont szerinti üzembe helyezés esetén a tanúsító személyek a karbantartási feladatok végrehajtásában a közvetlen és folyamatos ellenőrzésük alatt álló személy vagy személyek segíthetik.

d) Az üzembehelyezési bizonyítványnak tartalmaznia kell az elvégzett karbantartás minden lényeges adatát, a karbantartás befejezésének időpontját, és:

1. az M.A. F. alrész szerint jóváhagyott karbantartó szervezet - ideértve jóváhagyása megjelölését -, valamint az ilyen bizonyítványt kibocsátó tanúsító személyek azonosítását; vagy

2. a b) 2. pont szerinti üzembehelyezési bizonyítvány esetén a bizonyítványt kibocsátó tanúsító személyek azonosítását, és ha alkalmazható, engedélyük számát.

e) A b) pont rendelkezései ellenére, a befejezetlen karbantartás tényét az üzembehelyezési bizonyítvány kibocsátása előtt a bizonyítványra rá kell vezetni.

f) Az üzembehelyezési bizonyítvány nem adható ki olyan ismert körülmények esetén, amelyek súlyosan veszélyeztetik a repülés biztonságát.

M.A.802. Komponens üzembehelyezési bizonyítványa

a) A légi jármű komponensén elvégzett bármely karbantartási munka befejezése után az üzemképességi tanúsítványt akkor kell kiállítani, amikor az a légi járműből kiépített állapotban van.

b) A légi jármű komponense üzemképességi tanúsítványa a tagállamok számára az EASA 1. nyomtatványként engedélyezett kibocsátási bizonyítvány.

M.A.803. Pilóta/tulajdonos jóváhagyása

a) A pilóta/tulajdonos az a személy, aki a karbantartás alatt álló jármű tulajdonosa vagy társtulajdonosa, és aki rendelkezik a megfelelő típus- vagy osztályjogosítású érvényes pilótaengedéllyel.

b) Minden magánüzemeltetésű, egyszerű építési módú, legfeljebb 2730 kilogramm maximális engedélyezett felszálló tömegű légi jármű, vitorlázó repülőgép és léghajó esetén a VIII. függelékben felsorolt, a pilóta/tulajdonos által végzett korlátozott karbantartás után a pilóta/tulajdonos kiállíthatja az üzembehelyezési bizonyítványt.

c) A pilóta/tulajdonos által végzett korlátozott karbantartást az M.A.302. pont szerinti légijármű-karbantartási programban kell meghatározni.

d) Az üzembehelyezési bizonyítványt be kell vezetni a fedélzeti naplókba, amelyeknek tartalmazniuk kell az elvégzett karbantartás lényeges adatait, a karbantartás befejezésének időpontját és az ilyen bizonyítványt kibocsátó pilóta/tulajdonos azonosítását és pilótaengedélyének számát.

I. ALRÉSZ

LÉGI ALKALMASSÁGI FELÜLVIZSGÁLATI BIZONYÍTVÁNY

M.A.901. A légi jármű légi alkalmassági felülvizsgálata

A légi jármű légi alkalmassági bizonyítványa érvényességének biztosítása érdekében, a légi járművet és a jármű légi alkalmassága nyilvántartásait időszakonként légi alkalmassági vizsgálat keretében felül kell vizsgálni.

a) A sikeres légi alkalmassági felülvizsgálat befejezésekor - a III. függeléknek megfelelően (EASA 15a. vagy 15b. nyomtatvány) - kiállítják a légi alkalmassági bizonyítványt, amely egy évig érvényes.

b) Az ellenőrzött környezetben lévő légi jármű az a jármű, amelynek légi alkalmassága fenntartásáról egy, az M.A. G. alrésze szerint jóváhagyott légialkalmasság-irányító szervezet folyamatosan gondoskodott, ez a szervezet az elmúlt 12 hónap során nem változott, és a légi jármű karbantartását jóváhagyott karbantartó szervezet végezte el. Ide tartozik az M.A.803. b) pont szerint elvégzett karbantartás és az M.A.801. b) 2. pont vagy az M.A.801. b) 3. pont szerinti üzembe helyezés.

c) Ha egy légi jármű ellenőrzött környezetben van, a légialkalmasság-irányító szervezet, amennyiben megfelelő jóváhagyással rendelkezik:

1. az M.A.710. pont szerint kibocsáthatja a légi alkalmassági felülvizsgálati bizonyítványt; és

2. az általa kibocsátott légi alkalmassági felülvizsgálati bizonyítványok tekintetében, feltéve hogy a légi jármű az ellenőrzött környezetben marad, a légi alkalmassági felülvizsgálati bizonyítvány érvényességének időtartamát két alkalommal, egy-egy évvel meghosszabbíthatja. A légi alkalmassági felülvizsgálati bizonyítvány nem hosszabbítható meg, ha a szervezet tudatában van annak vagy okkal vélheti úgy, hogy a légi jármű nem alkalmas a légi közlekedésre.

d) Ha a légi jármű nem ellenőrzött környezetben van, illetve a légi alkalmasság fenntartásáról az M.A. G. alrésze szerint jóváhagyott olyan irányító szervezet gondoskodik, amely nem rendelkezik jogosultsággal légi alkalmassági felülvizsgálatok elvégzésére, a légialkalmasság-felülvizsgálati bizonyítványt az illetékes hatóság bocsátja ki valamely megfelelően jóváhagyott légialkalmasság-irányító szervezet által végzett sikeres vizsgálat után, annak a tulajdonos vagy az üzemeltető kérelmével együtt beküldött ajánlása alapján. Az ilyen ajánlás az M.A.710. pont szerint elvégzett légi alkalmassági vizsgálaton alapul.

e) Amikor a körülmények valamely, a biztonságot potenciálisan veszélyeztető helyzetre utalnak, az illetékes hatóság határozhat úgy, hogy maga végzi el a légi alkalmassági felülvizsgálatot és adja ki a légialkalmasság-felülvizsgálati bizonyítványt. Ebben az esetben a tulajdonosnak, illetve az üzemeltetőnek a következőket kell az illetékes hatóság rendelkezésére bocsátania:

- az illetékes hatóság által előírt dokumentáció,

- az illetékes hatóság alkalmazottai számára alkalmas elhelyezés a megfelelő helyszínen, és

- ha szükséges, a 66. rész szerinti képzettséggel rendelkező támogató személyek.

M.A.902. A légi alkalmasság felülvizsgálati bizonyítvány érvényessége

a) A légi alkalmassági felülvizsgálati bizonyítvány érvényét veszti, ha:

1. azt felfüggesztik vagy visszavonják; vagy

2. a légi alkalmassági bizonyítványt felfüggesztik vagy visszavonják; vagy

3. a légi jármű nem szerepel valamely tagállam légijármű-lajstromában; vagy

4. azt a típusalkalmassági bizonyítványt, amelynek alapján a légi alkalmassági bizonyítványt kiállítják, felfüggesztették vagy visszavonták.

b) A légi jármű nem repülhet, ha légi alkalmassági bizonyítványa érvénytelen, vagy ha:

1. a légi jármű vagy a légi járműbe beépített bármely komponens folyamatos légi alkalmassága nem felel meg e rész előírásainak; vagy

2. a légi jármű már nem felel meg az ügynökség által jóváhagyott típustervnek; vagy

3. a légi járművet a repülési kézikönyv vagy a légi alkalmassági bizonyítvány jóváhagyott korlátozásain túl működtették anélkül, hogy megfelelő intézkedést vezettek volna be; vagy

4. a légi jármű olyan baleset vagy esemény részese volt, amely befolyásolta a légi jármű légi alkalmasságát, és nem tettek megfelelő intézkedéseket légi alkalmasság helyreállítására; vagy

5. valamely módosítást vagy javítást a 21. rész szerint nem hagytak jóvá.

c) A légi alkalmassági felülvizsgálati bizonyítvány visszaadása vagy visszavonása esetén azt vissza kell szolgáltatni az illetékes hatóságnak.

M.A.903. A légi jármű lajstromozásának átadása az EU-n belül

a) A légi jármű lajstromozásának EU-n belüli átadása esetén a kérelmező:

1. tájékoztatja az előző tagállamot, hogy a légi járművet melyik tagállamban fogják lajstromozni; majd

2. kérelmet nyújt be a másik tagállamnak a 21. rész szerinti új légi alkalmassági bizonyítvány kibocsátásáért.

b) Az M.A.902. a) 3. pont rendelkezései ellenére, a korábbi légi alkalmasság felülvizsgálati bizonyítvány lejártának napjáig érvényes marad.

M.A.904. Az Európai Unióba importált légi jármű légi alkalmassági vizsgálata

a) Amikor harmadik országból történő behozatal esetén a légi jármű valamely tagállam lajstromába kerül, a kérelmező:

1. a lajstromozás szerinti tagállamhoz kérelmet nyújt be a 21. rész szerinti új légi alkalmassági bizonyítvány kibocsátása érdekében; és

2. megfelelően jóváhagyott légialkalmasság-irányító szervezettel elvégezteti a légi alkalmassági felülvizsgálatot; és

3. a légialkalmasság-irányító szervezet által előírt minden karbantartási munkát elvégeztet.

b) Miután meggyőződött arról, hogy a légi jármű megfelel a vonatkozó követelményeknek, a légialkalmasság-irányító szervezet a lajstrom szerinti tagállamnak megküldi a légi alkalmassági felülvizsgálati bizonyítvány kiállítására vonatkozó dokumentált ajánlását.

c) A tulajdonos köteles a lajstrom szerinti tagállamnak vizsgálat céljára a légi járműhöz a hozzáférést biztosítani.

d) A lajstrom szerinti tagállam, ha meggyőződött arról, hogy a légi jármű megfelel a 21. rész előírásainak, kibocsátja az új légi alkalmassági bizonyítványt.

e) A tagállam kibocsátja a légi alkalmasság felülvizsgálati bizonyítványt, amely általában egy évig érvényes, kivéve ha biztonsági okból annak érvényességét korlátozza.

M.A.905. Szabálytalanságok

a) Az 1. szabálytalanság az M. rész előírásainak való lényeges nem megfelelés, amely csökkenti a légi jármű biztonsági normáját, és súlyosan veszélyezteti a repülésbiztonságot.

b) A 2. szintű szabálytalanság az M. rész előírásainak való minden olyan nem megfelelés, amely csökkentheti a légi jármű biztonsági normáját, és esetleg veszélyeztetheti a repülés biztonságát.

c) Az M.B.330. pont szerinti szabálytalanságokról szóló értesítés kézhezvételekor az M.A.201. pont szerinti felelős személy vagy szervezet kiigazító cselekvési tervet készít, és az illetékes hatósággal egyeztetett határidőn belül, a hatóság megelégedésére bemutatja a kiigazító intézkedést, ideértve a hiányosság újabb előfordulásának megelőzésére és okának megszüntetésére irányuló helyénvaló kiigazgató intézkedést.

B. SZAKASZ

AZ ILLETÉKES HATÓSÁGOK ELJÁRÁSAI

A. ALRÉSZ

ÁLTALÁNOSSÁGOK

M.B.101. Hatály

E szakasz megállapítja az e rész A. szakaszának alkalmazásáért és végrehajtásáért felelős illetékes hatóságok által követendő igazgatási eljárásokat.

M.B.102. Az illetékes hatóság

a) Általánosságok

A tagállamnak ki kell jelölnie az illetékes hatóságot, amely a bizonyítványok kibocsátásáért, folyamatos érvényességéért, módosításért, felfüggesztéséért vagy visszavonásáért, illetve a légi alkalmasság fenntartása felügyeletéért felel. Ez az illetékes hatóság írásos formában rögzíti eljárásait és szervezeti struktúráját.

b) Erőforrások

Az alkalmazotti létszámnak elegendőnek kell lennie a B. szakaszban meghatározott előírások teljesítéséhez.

c) Képesítés és képzés

Az M. rész szerinti tevékenységekben részt vevő összes személynek rendelkeznie kell a megfelelő szakképesítéssel, tudással, tapasztalattal, alapképzéssel és folyamatos továbbképzéssel a rájuk bízott feladatok végrehajtásához.

d) Eljárások

Az illetékes hatóság állapítja meg eljárásait, részletezve, hogy miként éri el az e résznek való megfelelést.

A folyamatos megfelelés biztosításának érdekében az eljárásokat felül kell vizsgálni és módosítani kell.

M.B.103. Elfogadható igazolási eljárás

Az ügynökségnek elfogadható igazolási eljárásokat kell kidolgoznia, amelyek alkalmazásával a tagállamok igazolhatják, hogy megfelelnek e rész rendelkezéseinek. Amikor az elfogadott igazolási eljárás feltételei teljesülnek, úgy kell tekinteni, hogy e rész vonatkozó előírásai is teljesültek.

M.B.104. Nyilvántartások vezetése

a) Az illetékes hatóságoknak nyilvántartási rendszert kell létrehozniuk, amely lehetővé teszi az egyes bizonyítványok kibocsátása, érvényessége fenntartása, módosítása, felfüggesztése vagy visszavonása folyamatának megfelelő nyomon követhetőségét.

b) Az M. rész szerinti jóváhagyott szervezetek felügyeletéhez szükséges nyilvántartásoknak legalább az alábbiakat kell tartalmazniuk:

1. a szervezet jóváhagyására irányuló kérelem;

2. a szervezet jóváhagyási bizonyítványa, annak valamennyi változásával együtt;

3. az auditáló program másolata, felsorolva az esedékesek, illetve a már elvégzett auditokat;

4. az illetékes hatóság által ellátott folyamatos felügyelet nyilvántartásai, ideértve minden audit-nyilvántartást;

5. minden vonatkozó levelezés másolata;

6. az esetleges mentesítések és a végrehajtási intézkedések részletei;

7. a szervezet felügyeletére vonatkozó, a más illetékes hatóságoktól érkező esetleges jelentések;

8. a szervezet kézikönyve és annak módosításai;

9. az illetékes hatóság által közvetlenül jóváhagyott minden más dokumentum másolata.

c) A b) pont szerinti nyilvántartásokat legalább négy évig meg kell őrizni.

d) Az egyes légi járművek felügyeletére vonatkozó nyilvántartások legalább az alábbiak másolatait tartalmazzák:

1. a légi jármű légi alkalmassági bizonyítványa;

2. légi alkalmassági felülvizsgálati bizonyítványok;

3. az A. szakasz G. alrésze szerinti szervezet ajánlásai;

4. a tagállam által közvetlenül végzett légi alkalmassági felülvizsgálatokra vonatkozó jelentések;

5. minden, a légi járműre vonatkozó levelezés;

6. az esetleges mentesítések és a végrehajtási intézkedések részletei;

7. az M.B. B. alrészében említett, az illetékes hatóság által közvetlenül jóváhagyott minden okmány.

e) A d) pontban említett nyilvántartásokat két évig meg kell őrizni attól az időponttól számítva, amikor a légi járművet véglegesen kivonják a szolgálatból.

f) Az M.B.104. pontban meghatározott minden nyilvántartást kérésre más tagállam vagy az ügynökség rendelkezésére kell bocsátani.

M.B.105. Kölcsönös információcsere

a) A légi közlekedés biztonságának javítása érdekében az alaprendelet 11. cikke szerinti illetékes hatóságok biztosítják minden szükséges információ kölcsönös cseréjét.

b) A tagállamok illetékességének sérelme nélkül, a több tagállamot érintő, a biztonságot potenciálisan fenyegető veszély esetén az érintett illetékes hatóságok támogatják egymást a szükséges felügyeleti intézkedések végrehajtásában.

B. ALRÉSZ

ILLETÉKESSÉG

M.B.201. Kötelezettségek

Az M.1. pontban meghatározott illetékes hatóságok felelősek az ellenőrzések és a vizsgálatok végrehajtásáért, hogy az e részben meghatározott követelmények teljesüljenek.

C. ALRÉSZ

A LÉGI ALKALMASSÁG FENNTARTÁSA

M.B.301. Karbantartási program

a) Az illetékes hatóságnak felül kell vizsgálnia, hogy a karbantartási program megfelel az M.A.302. pontban meghatározott követelményeknek.

b) Kivéve, ha az M.A.302. e) pontja másként állapítja meg, a karbantartási programot és annak módosításait közvetlenül az illetékes hatóság hagyja jóvá.

c) Közvetett jóváhagyás esetén a karbantartási programot az illetékes hatóság a légi alkalmasság fenntartása irányító szervezete kézikönyvében hagyja jóvá.

d) A karbantartási program b) pont szerinti jóváhagyása érdekében az illetékes hatóság számára hozzáférést kell biztosítani minden, az M.A.302. c) és d) pont szerinti szükséges adathoz.

M.B.302. Mentességek

Az illetékes hatóság által az alaprendelet 10. cikke 3. bekezdése szerint engedélyezett minden mentességről nyilvántartást kell vezetni, és azt meg kell őrizni.

M.B.303. A légi jármű folyamatos légi alkalmasságának figyelemmel kísérése

a) Minden illetékes hatóságnak vizsgálati programot kell kidolgoznia a lajstromában szereplő légiflotta légi alkalmassági állapotának figyelemmel kísérésére.

b) A vizsgálati program magában foglalja a légi járművek szúrópróbaszerű ellenőrzését.

c) A programot úgy kell kidolgozni, hogy figyelembe vegye a lajstromban szereplő légi járművek számát, a helyismeretet és az eddigi felügyeleti tevékenységet.

d) A gyártmányok ellenőrzése a légi alkalmasság szempontjából kockázatot jelentő tényezők sorára összpontosít, és azonosítja az esetleges kifogásokat. Továbbá, az illetékes hatóság minden kifogást értékel, hogy megállapítsa annak okát.

e) Minden kifogást az M.A.201. pont szerint felelős személynek vagy szervezetnek írásban meg kell erősítenie.

f) Az illetékes hatóság minden kifogást, a kifogás kiküszöbölésére tett intézkedést és ajánlást nyilvántartásba vesz.

g) Ha a légi jármű felmérése során bizonyítékot találnak arra, hogy az M. részben foglalt követelmények nem teljesültek, az illetékes hatóság az M.B.903. pontban foglaltak szerint intézkedik.

h) Ha a követelményeknek való nem megfelelés alapvető oka bármilyen alrész vagy más rész követelményeinek nem teljesítése, a nem megfelelésről a vonatkozó részben előírtak szerint kell intézkedni.

M.B.304. Visszavonás, felfüggesztés és korlátozás

Az illetékes hatóság:

a) a légi alkalmassági felülvizsgálati bizonyítványt nyomós okból, a biztonság potenciális veszélyeztetettsége esetén köteles felfüggeszteni; vagy

b) a légi alkalmasság felülvizsgálati bizonyítványt az M.B.303. g) pontban foglaltak szerint felfüggeszti, visszavonja vagy korlátozza.

D. ALRÉSZ

KARBANTARTÁSI SZABVÁNYOK

(még megfelelően kidolgozandó)

E. ALRÉSZ

KOMPONENSEK

(még megfelelően kidolgozandó)

F. ALRÉSZ

KARBANTARTÓ SZERVEZET

M.B.601. Kérelem

Amennyiben a karbantartó létesítmények több mint egy tagállamban helyezkednek el, a jóváhagyás felülvizsgálását és folyamatos felügyeletét azon tagállamok kijelölt illetékes hatóságaival közösen kell elvégezni, amelyeknek a területén a további karbantartó létesítmények elhelyezkednek.

M.B.602. Első jóváhagyás

a) Amennyiben az M.A.606. a) és b) pontja szerinti előírások teljesülnek, az illetékes hatóság írásban jelzi a kérelmezőnek az M.A.606. a) és b) pontja szerinti személyek elfogadását.

b) Az illetékes hatóságnak meg kell állapítani, hogy a karbantartó szervezet kézikönyvében meghatározott eljárások megfelelnek-e az M.A. F. alrészében előírtaknak, és biztosítják, hogy a felelős vezető írja alá a kötelezettségvállalási nyilatkozatot.

c) Az illetékes hatóságnak felül kell vizsgálnia, hogy a szervezet megfelel-e az M.A. rész F. alrésze előírásainak.

d) Az első jóváhagyásra irányuló vizsgálat idején legalább egy alkalommal megbeszélésre kell hívni a szervezet felelős vezetőjét annak biztosítására, hogy a vezető teljes mértékben tudatában legyen a jóváhagyás jelentőségének, és a kézikönyvben meghatározott eljárásoknak a szervezet általi betartására irányuló kötelezettségvállalási nyilatkozat aláírása indokainak.

e) Minden vizsgálati eredményt a kérelmező szervezet számára írásban meg kell erősíteni.

f) Az illetékes hatóság minden szabálytalanságot, az annak kiküszöbölésére tett intézkedést (a vizsgálat lezárásához szükséges intézkedést) és ajánlást nyilvántartásba vesz.

g) Az első jóváhagyáshoz a szervezetnek minden kifogást ki kell küszöbölnie, és azokat az illetékes hatóság elé kell tárnia, mielőtt a jóváhagyást kibocsátják.

M.B.603. A jóváhagyás kibocsátása

a) Ha a karbantartó szervezet e rész vonatkozó rendelkezéseinek megfelel, az illetékes hatóságnak az EASA 3. nyomtatványon ki kell adnia a kérelmezőnek a jóváhagyási bizonyítványt (V. függelék), amely tartalmazza a jóváhagyás körét.

b) Az illetékes hatóság az EASA 3. nyomtatványon kiállított jóváhagyási bizonyítványon megjelöli a jóváhagyáshoz fűzött feltételeket.

c) A hivatkozási számot az ügynökség által meghatározott módon kell az EASA 3. nyomtatványon kiállított jóváhagyási bizonyítványon feltüntetni.

M.B.604. Folyamatos felügyelet

a) Az illetékes hatóság listát vezet és tart naprakészen minden, az M.A. F. alrész szerint jóváhagyott, a felügyelete alá tartozó karbantartó szervezetről, az esedékes és a már elvégzett auditálás időpontjáról.

b) Minden szervezetet legfeljebb 24 havonta teljes körű auditálásnak kell alávetni.

c) A vizsgálat minden eredményét a kérelmező szervezet számára írásban meg kell erősíteni.

d) Az illetékes hatóság minden szabálytalanságot, az annak kiküszöbölésére tett intézkedést (a vizsgálat lezárásához szükséges intézkedést) és ajánlást nyilvántartásba vesz.

e) Legalább minden 24 hónapban egyszer értekezletet kell tartani a felelős vezetővel annak biztosítására, hogy tájékoztassák őt az auditálások során felmerülő lényeges kérdésekről.

M.B.605. Szabálytalanságok

a) Ha az auditálás során vagy más módon bizonyítékot találnak az M. rész követelményeinek való nem megfelelésről, az illetékes hatóság az alábbi intézkedéseket hozza:

1. 1. szintű szabálytalanság esetén az illetékes hatóság, az 1. szintű szabálytalanság mértékétől függően, azonnal intézkedik a karbantartó szervezet jóváhagyásának teljes vagy részleges visszavonásáról, korlátozásáról vagy felfüggesztéséről mindaddig, ameddig a szervezet sikeres kiigazító intézkedést nem hoz.

2. 2. szintű szabálytalanság esetén az illetékes hatóság a szabálytalanság módjától függő, de három hónapot meg nem haladó időszakot szab meg a kiigazító intézkedésre. Az illetékes hatóság bizonyos körülmények esetén az első ilyen időszak lejártával, a kifogás módjától függően, a kielégítő kiigazítási intézkedési tervre figyelemmel, a három hónapos időszakot meghosszabbíthatja.

b) Ezeket az intézkedéseket az illetékes hatóság által megadott határidőn belül kell bevezetni, ellenkező esetben a hatóság intézkedik a jóváhagyás teljes vagy részleges felfüggesztéséről.

M.B.606. Változások

a) A karbantartó szervezet kézikönyve módosításainak közvetlen jóváhagyása esetén az illetékes hatóságnak felül kell vizsgálnia, hogy a kézikönyvben bemutatott eljárások megfelelnek az M. rész előírásainak, mielőtt a jóváhagyott szervezetet a jóváhagyásról hivatalosan értesítené.

b) A karbantartó szervezet kézikönyve módosításainak közvetett jóváhagyása esetén az illetékes hatóságnak biztosítania kell, hogy megfelelő ellenőrzést gyakorolhasson a kézikönyv minden módosítása felett.

c) Az illetékes hatóság előírhatja azokat a feltételeket, amelyek mellett az M.A. F. alrésze szerint jóváhagyott karbantartó szervezet az ilyen változások alatt működhet, kivéve ha úgy határoz, hogy a jóváhagyást hatályon kívül kell helyezni.

M.B.607. A jóváhagyás visszavonása, felfüggesztése és korlátozása

Az illetékes hatóság:

a) a jóváhagyást nyomós okból, a biztonság potenciális veszélyeztetettsége esetén köteles felfüggeszteni; vagy

b) a jóváhagyást az M.B.605. pont szerint felfüggeszti, visszavonja vagy korlátozza.

G. ALRÉSZ

LÉGIALKALMASSÁG-IRÁNYÍTÓ SZERVEZET

M.B.701. Kérelem

a) Kereskedelmi célú légi fuvarozás esetén az illetékes hatósághoz az üzemeltetett légijármű-típusokra a légi jármű üzemeltetői bizonyítványára irányuló első kérelemmel, és ahol alkalmazható, a kérelmezett esetleges változtatásokkal együtt, a következőket kell jóváhagyásra benyújtani:

1. a légialkalmasság-irányító kézkönyv;

2. az üzemeltető légijármű-karbantartási programja;

3. a légi jármű fedélzeti műszaki naplója;

4. ahol helyénvaló, az üzemeltető és a 145. rész szerint jóváhagyott karbantartó szervezet közötti karbantartási szerződések műszaki előírásai.

b) Amennyiben a létesítmények több mint egy tagállamban helyezkednek el, a jóváhagyás felülvizsgálását és folyamatos felügyeletét azon tagállamok kijelölt illetékes hatóságaival közösen kell elvégezni, amelyeknek a területén a további létesítmények elhelyezkednek.

M.B.702. Első jóváhagyás

a) Feltéve, hogy az M.A.706. a), c), d) pontjában, illetve az M.A.707. pontja szerinti követelmények teljesülnek, az illetékes hatóság hivatalosan írásban jelzi az M.A.706. a), c) és d) pontja, valamint az M.A.707. pontja szerinti alkalmazottak elfogadását a kérelmezőnek.

b) Az illetékes hatóságnak meg kell állapítania, hogy a légialkalmasság-irányító kézikönyvben meghatározott eljárások összhangban állnak-e az M.A. rész G. alrészében foglaltakkal, és biztosítja, hogy a felelős vezető aláírja a kötelezettségvállalási nyilatkozatot.

c) Az illetékes hatóságnak meg kell vizsgálnia, hogy a szervezet megfelel-e az M.A. G. alrészében meghatározott követelményeknek.

d) Az első jóváhagyásra irányuló vizsgálat idején legalább egy alkalommal megbeszélésre kell hívni a szervezet felelős vezetőjét annak biztosítására, hogy a vezető teljes mértékben tudatában legyen a jóváhagyás jelentőségének, és a légialkalmasság-irányító kézikönyvben meghatározott eljárásoknak a betartására irányuló kötelezettségvállalási nyilatkozat aláírása indokainak.

e) A vizsgálat minden eredményét a kérelmező szervezet számára írásban meg kell erősíteni.

f) Az illetékes hatóság minden szabálytalanságot, az annak kiküszöbölésére tett intézkedést (a vizsgálat lezárásához szükséges intézkedést) és ajánlást nyilvántartásba vesz.

g) Az első jóváhagyáshoz a szervezetnek minden kifogást ki kell küszöbölnie, és azokat az illetékes hatóság elé kell tárnia, mielőtt a jóváhagyást kibocsátják.

M.B.703. A jóváhagyás kibocsátása

a) Ha a légialkalmasság-irányító szervezet az M.A. G. alrészében foglaltaknak megfelel, az illetékes hatóságnak az EASA 14. nyomtatványon ki kell adnia a kérelmezőnek a jóváhagyási bizonyítványt (VI. függelék), amely tartalmazza a jóváhagyás körét.

b) Az illetékes hatóság az EASA 14. nyomtatványon kiállított jóváhagyási bizonyítványon megjelöli a jóváhagyás érvényességét.

c) A hivatkozási számot az ügynökség által meghatározott módon kell a 14. nyomtatványon kiállított jóváhagyási bizonyítványon feltüntetni.

d) Kereskedelmi célú légi fuvarozás esetén az EASA 14. nyomtatványon közölt információt a légi üzemeltetői bizonyítványban is fel kell tüntetni.

M.B.704. Folyamatos felügyelet

a) Az illetékes hatóság listát vezet és tart naprakészen minden, az M.A. G. alrész szerint jóváhagyott és felügyelete alá tartozó légialkalmasság-irányító szervezetről, az esedékes és a már elvégzett auditálás időpontjáról.

b) Minden szervezetet legfeljebb 24 havonta teljes körű auditálásnak kell alávetni.

c) Az engedélyezett szervezetek által a M.B. G. alrésze szerint kezelt légi járműveket minden 24 hónapos időszakban szúrópróbaszerűen gyártmányvizsgálatnak kell alávetni. A vizsgálat alá vonandó minta méretét az illetékes hatóság állapítja meg, a megelőző auditok eredményei, illetve a korábbi gyártmányvizsgálatok alapján.

d) A vizsgálat minden eredményét a szervezet számára írásban meg kell erősíteni.

e) Az illetékes hatóság minden szabálytalanságot, az annak kiküszöbölésére tett intézkedést (a vizsgálat lezárásához szükséges intézkedést) és ajánlást nyilvántartásba vesz.

f) Legalább minden 24 hónapban egyszer értekezletet kell tartani a felelős vezetővel annak biztosítására, hogy tájékoztassák őt az auditok során felmerülő lényeges kérdésekről.

M.B.705. Szabálytalanságok

a) Amikor az auditok során vagy más módon bizonyítékot találnak az M. rész szerinti követelményeinek való nem megfelelésről, az illetékes hatóság az alábbi intézkedéseket hozza:

1. 1. szintű szabálytalanság esetén az illetékes hatóság, az 1. szintű szabálytalanság mértékétől függően, azonnal intézkedik a légialkalmasság-fenntartó irányító szervezet jóváhagyásának teljes vagy részleges visszavonásáról, korlátozásáról vagy felfüggesztéséről mindaddig, ameddig a szervezet sikeres kiigazító intézkedést nem hoz.

2. 2. szintű szabálytalanság esetén az illetékes hatóság a szabálytalanság módjától függő, de három hónapot meg nem haladó időszakot szab meg a kiigazító intézkedésre. Az illetékes hatóság bizonyos körülmények esetén az első ilyen időszak lejártával, a kifogás módjától függően, a kielégítő kiigazítási intézkedési tervre figyelemmel, a három hónapos időszakot meghosszabbíthatja.

b) Ezeket az intézkedéseket az illetékes hatóság által megadott határidőn belül kell bevezetni, ellenkező esetben a hatóság intézkedik a jóváhagyás teljes vagy részleges felfüggesztéséről.

M.B.706. Változások

a) A légialkalmasság-irányító szervezet kézikönyve módosításainak közvetlen jóváhagyása esetén az illetékes hatóságnak felül kell vizsgálnia, hogy a kézikönyvben bemutatott eljárások megfelelnek az M. rész előírásainak, mielőtt a jóváhagyott szervezetet a jóváhagyásról hivatalosan értesítené.

b) A légialkalmasság-irányító szervezet kézikönyve közvetett jóváhagyása esetén az illetékes hatóságnak biztosítania kell, hogy megfelelő ellenőrzést gyakorolhasson a kézikönyv minden módosítása felett.

c) Az illetékes hatóság előírja azokat a feltételeket, amelyek mellett az M.A. G. alrésze szerint jóváhagyott légialkalmasság-irányító szervezet az ilyen változások alatt működhet.

M.B.707. A jóváhagyás visszavonása, felfüggesztése és korlátozása

Az illetékes hatóság:

a) a jóváhagyást nyomós okból, a biztonság potenciális veszélyeztetettsége esetén köteles felfüggeszteni; vagy

b) a jóváhagyást az M.B.705. pont szerint felfüggeszti, visszavonja vagy korlátozza.

H. ALRÉSZ

ÜZEMBEHELYEZÉSI BIZONYÍTVÁNY - CRS

(még kidolgozandó)

I. ALRÉSZ

LÉGI ALKALMASSÁGI FELÜLVIZSGÁLATI BIZONYÍTVÁNY

M.B.901. Az ajánlások minősítése

A kérelem és a hozzákapcsolódó, az M.A.902. d) pont szerinti légi alkalmasság felülvizsgálati bizonyítványra vonatkozó ajánlás kézhezvételekor:

1. az illetékes hatóság megfelelően képesített alkalmazottai igazolják, hogy az ajánlásban foglalt megfelelőségi nyilatkozat bizonyítja, hogy az M.A.710. pont szerinti teljes légi alkalmassági felülvizsgálatot végrehajtották;

2. az illetékes hatóság vizsgálatot folytat, és további információt kérhet az ajánlás értékelésének alátámasztására.

M.B.902. Az illetékes hatóság által végzett légi alkalmassági felülvizsgálat

a) Ha az illetékes hatóság úgy határoz, hogy elvégzi a légi alkalmassági felülvizsgálatot és kibocsátja a légi alkalmassági felülvizsgálati bizonyítványt az EASA 15a. nyomtatványon (III. függelék), a légi alkalmassági felülvizsgálatot az M.A.710. pont rendelkezései szerint végzi el.

b) Az illetékes hatóságnak rendelkeznie kell megfelelő személyzettel, hogy a légi alkalmassági felülvizsgálatokat elvégezhesse. Az ilyen személyeknek rendelkezniük kell:

1. legalább ötéves tapasztalattal a légi alkalmasság fenntartása terén; és

2. a 66. rész szerinti megfelelő engedéllyel vagy repüléstechnikai egyetemi diplomával vagy ezzel egyenértékű végzettséggel; és

3. hivatalos repüléstechnikai karbantartói szakképesítéssel; és

4. megfelelő beosztással és a vonatkozó felelősségi körrel.

c) Az illetékes hatóságnak minden légialkalmasság-felülvizsgáló személyről nyilvántartást kell vezetnie, amely tartalmazza a megfelelő szakképesítések adatait, együtt a vonatkozó folyamatos légi alkalmasság fenntartása során szerzett tapasztalatok és továbbképzések összegzésével.

d) Az illetékes hatóság a légi alkalmasság felülvizsgálata során hozzáférhet az M.A.305., M.a.306. és az M.A.401. pontban meghatározott dokumentációhoz.

M.B.903. Szabálytalanságok

Ha a légi jármű vizsgálata során vagy más módon bizonyítékot találnak az M. rész előírásainak való nem megfelelésre, az illetékes hatóság az alábbi intézkedéseket hozza:

1. 1. szintű szabálytalanság esetén az illetékes hatóság előírja a megfelelő kiigazítási intézkedést, mielőtt a repülést engedélyezné, és azonnal intézkedik a légi alkalmassági felülvizsgálati bizonyítvány visszavonásáról vagy felfüggesztéséről.

2. 2. szintű szabálytalanság esetén az illetékes hatóság által előí